text:
Dr Catherine Solano, aragusubiza !
"Ibyo ni icyo bita kumva udafite ubushake bwo gukora imibonano mpuzabitsina. Hari icyo ugomba kubanza kumenya ; ese ikibazo ni uko umugore atagishaka ko mukora imibonano mpuzabitsina, cyangwa ikibazo ni uko umugore adasubiza ikibazo cyawe (adakemura ikibazo uba ufite wowe cyo gushaka kuryamana na we !)
Umugore utagishaka gukora imibonano mpuzabitsina, ni ibintu bisanzwe kandi byoroshye gukemura. Gusa, wowe mugabo, biba bigusaba ko uko kongera kugira ubushake ubigiramo uruhare mu bwitonzi. Ku bagore, ubushake bwo gukora imibonano mpuzabitsina biza we abishatse, ntibipfa kuza cyangwa kuzanwa n’akabonetse kose. Bivana nuko we ubwe abishaka nyine. Gusa nanone, ni ngombwa kubanza kumenya impamvu ibitera.
Umugore wawe rero, ntabwo afite ubwo bushake bwo kumva ashaka gukora imibonano mpuzabitsina cyangwa bwo kumva yagufasha gukemura ikibazo cyawe aryamanye nawe. Ntashobora kandi kugira icyo ageraho, mu gihe yaba ajyanywe muri gahunda zo gukora imibonano mpuzabitsina kandi we yiyumvamo neza ko ntabyo ashaka mbere yuko mubonana.
Abagore benshi, bashobora kumva bashaka gukora imibonano mpuzabitsina biturutse ku kuba uwo ashaka ko babonana bagenda barushaho kwiyumvanamo, cyane umugore yumva we amwiyumvamo bihagije yumva anamushaka. Hanyuma rero nyine uburyohe bukaza bukura uko ibikorwa by’imbanzirizamushinga bigenda bikura cyangwa bizamuka. Ukuba rero umugore wawe yumbva adashaa ko mukora imibonano mpuzabitsina, burya biba bituruka ku mpamvu nyinshi.
Ni gute rero wakongera ukamuzamurira, ubushyuhe, ubushake n’uburyohe ?
Inama za Dr Catherine Solano,
Mbere na mbere, banza umwegere, mubazne mubiganireho. Mbese umuterete, uko umutereta, ni ko agenda akwiyumvamo, maze ubushyuhe n’ubushake bikaza gahoro gahoro atanabizi. Muryoshye, umukoreho gacye gacye witonze, mbese umukundwakaze mu bityo bw’ibikorwa biherekejwe n’amagambo aryoshye. Bigiremo gahunda, kandi ugire udushya, mbese uhange!
Ariko nanone, ni ngombwa nyine kubanza ukamenya impamvu ibitera kuko hari ubwo wakora iyo bwabaga ariko bigafata ubusa. Kuba umugore akuze na byo, bishobora kuba birimo indi mpamvu yo kuba ageze mu gihe cy’ubushake bucye kubera ko ageze mu gihe cyo guca imbyaro. Aha rero, umugore aba ashobora kuba ari mu gihe imisemburo imutera ibizongamubiri cyangwa ubushake bwinshi bwo gukora imibonano mpuzabitsina igabanuka cyane.
Aha rero inama ni imwe, ni ukumwegera ukamwumvisha uburyo kuba yumva adashaka gukora imibonano mpuzabitsina ari ikibazo. Mugomba rero kwegera abaganga bazobereye mu bijyanye n’ibitsina, bakabanza kumenya niba impamvu zibimutera zidafitanye isano n’umubiri (causes physiologiquea). Mu gihe byaba biterwa no mu mutwe (causes pschologiques), mwebwe mwenyine mushobora kubyikemurira.
Ku bagore bafite mu myaka 50, bijya bibaho ko usanga batagishaka gukora imibonano mpuzabitsina. Ni ngombwa rero kumwegera ukamwumvisha ko umushaka, kandi ko ari mwiza imbere yawe, ko ubwiza bwe ntaho bwagiye na mba, ko akiri ihoho yuje itoto mu maso yawe.
Biranashoboka ko kumva adashaka ko mugirana imibonano mpuzabitsina bishobora kuba ari ikimenyetso cyuko mutabanye neza. Ibi bigatunma rero niba yumva mutabanye neza atanakugirira ubushake. Mubaze witonze aho ikibazo kiri, icyo yumva yifuza cyangwa ashaka, nicyo atekereza cyaba kibimutera. Hari ubwo wasanga hari nk’ikosa we yabitse mu mutima we waba warakoze, wowe utabizi, hari nubwo na we yaba atabizi ko ari icyo kintu kimuri ku mutima kibimutera.
Musobanurire kandi uburyo imibonano mpuzabitsina ari ikintu gikomeye kandi cy’ingenzi ku buryo mu gihe haba harimo ibibazo n’urugo rushobora kuhasenyukira.
Video Abakobwa Beza
Ni iki gitera umugore kudashaka guhuza igitsina na mba
Dr Catherine Solano, aragusubiza !
Labels: abagore


c: text/html

text:
Umujinya, uburakari cyangwa ubwoba ni bimwe mu bintu bishobora gutuma umuntu abwira mugenzi we amagambo mabi cyangwa akomeretsa igihe hari ibyo batumvikanaho cyangwa hari ibyo bapfuye. Kuko kenshi iyo bimeze gutyo, uwarakaye aba avuga ibimujemo byose atitaye ku ngaruka bishobora kugira kuwo abwira.
Nubwo uwo ubwira ashobora kuba azi ko ibyo uvuga uri kubiterwa n’umujinya, amagambo mabi wavuze ntabura icyo ahindura ku mubano wanyu n’iyo cyaba gito. Rero ni byiza ko uyungurura amagambo uvuga igihe warakaye cyangwa utishimiye ibyo mugenzi wawe akubwira.
Mu gitabo ‘Choosing Courage’ cyanditswe n’umushakashatsi akaba n’umwarimu muri Kaminuza ya Virginia, James R. Detert, yagaragaje ibintu bitandatu umuntu agomba kwirinda igihe yarakaye cyangwa aganira na mugenzi we ku ngingo batumvikano.
1. Witekereza ko ibyo uvuga ari byo kandi byumvikana
Rimwe na rimwe iyo uri kuganira n’umuntu ku kintu mutumvikanaho uba wumva ibyo uvuga ari ibyo ijana ku ijana ahubwo wibaza impamvu uwo ubwira atari kumva impamvu uvuga ukuri. Ugasanga utangiye gukoresha amagambo nka “ubu ikitumvikana ni iki?”, “mu bigaragara” cyangwa se “nta gushidikanya”.
Iyo amagambo uvuga atangiye kumvikanisha ko ibyo abandi batekereza ari amafuti cyangwa atari byo, uwo muganira ashobora kubifata nabi cyane akumva ko umusuzuguye bityo bigatuma ahindura uko akubona cyangwa agufata.
Ni ngombwa rero ko igihe cyose uganira n’umuntu ku bintu mutumvikanaho ugomba kwirinda amagambo yerekana ko ibyo utekereza ari byo by’ukuri iby’abandi nta shingiro bifite.
2. Wikabiriza ibintu
Niba umuntu yakurakaje hari igihe wisanga uri kuvuga amagambo afite uburemere burenze ikosa wakorewe. Ugasanga utangiye kuvuga ngo “Kandi igihe cyose uhora...” Cyangwa se ngo “Nta na rimwe ujya…”
Si byiza gukabya kuko aho kugira ngo ibintu bibe byiza usanga uri kubigira bibi kurushaho, ikibazo kigatangira kuba amagambo ukoresha aho kuba icyaguteye kuyavuga.
Niba ushaka ko uwakurakaje akosora ibyo yagukoreye, mubwire amagambo atari butume nawe agufata nabi, amagambo atuma yumva ikosa yakoze akarihindura.
3. Wibwira umuntu icyo yagakwiye gukora
Kubwira umuntu uti “wagombaga gukora gutya,” byumvikanisha ko hari uko ibintu bigomba kuba bimeze ariko we akaba atari byo yakoze.
Ibi ushobora kubivuga igihe ufite itsinda ry’abantu uyoboye cyangwa uri umukoresha kuko inshingano uba ufite ziba zibikwemerera. Ariko kubibwira umuntu udakoresha cyangwa utari mu nshingano zawe rimwe na rimwe bikurura umwuka mubi ndetse ugasanga nta n’umusaruro bitanze, kuko we ntabyumva nko kumukosora ahubwo yumva ari ukumucisha bugufi.
Aho kugira ngo rero umubwira ngo “wagombaga gukora gutya” ushobora gukoresha andi magambo nka “Ese wigeze utekereza ko uramutse ubikoze gutya…?” cyangwa se “Bibaye byiza wakora gutya” cyangwa se “Ushobora kubikora gutya”.
Aya magambo ashobora gutuma uwo ubwira agutega amatwi kandi ntabifate nabi ibyo uvuga cyangwa ngo yumve asuzuguwe.
4. Wishinja abantu ko ari bo batumye urakara
Kuba umuntu yakurakaza ukavuga nabi birumvikana, kuko umuntu muzima wese byamubaho. Ariko kurakara ugatangira kuvuga icyaguteye uburakari nta kintu na kimwe bifasha.
Urugero, uramutse uri kuganira n’umuntu, undi agahita aguca mu ijambo ku buryo rwose buteye umujinya, ukumva urarakaye isura igahinduka ugatangira no kuvuga amagambo arimo uburakari. Ukavuga uti ‘Igihe cyose untera umujinya iyo unshiye mu ijambo’.
Iyo utangiye kumwereka ko ari we mpamvu yo kuba ugize umujinya, bituma mutongana nawe ashaka kukwereka ko atari we ubiteye. Kubera ko ubusanzwe abantu banga umuntu ubabwira ko aribo nyirabayazana w’ibintu bibi byabaye ibyo ari byo byose. Rero iyo umubwiye nabi aho kugusaba imbabazi ko akurogoye mutangira gutongana.
Icyiza ni ukumubwira uti “Iyo rero unshiye mu ijambo gutyo numva unsuzuguye, bikandakaza. Umbabariye ntiwazongera” cyangwa ukamubwira uti “Ndagusabye ntuzongere kunsha mu ijambo ntararangiza kuvuga” cyangwa se wakumva udashoboye kuvuga amagambo atarakaza umuntu ukwamihorera ntihagire icyo uvuga ku makosa agukoreye ugakomeza ibyo urimo.
5. Wikwereka umuntu ko aciriritse
Bibaho ko umuntu mwigana cyangwa mukorana ashobora gukora ibintu, ukabona ko rwose biciriritse cyangwa atari byo. Icyo gihe iyo umubwiye amagambo amwereka ko nta kintu azi biramukomeretsa bigatuma mushobora gutongana akwereka ko ibyo yakoze abizi neza, mu rwego rwo kugira ngo utamucisha bugufi.
Aho gukoresha amagambo arasa ku ngingo neza, biba byiza iyo usasiye ibyo uvuga, ukabivuga mu buryo budasesereza cyangwa butababaza.
6. Wibwira umuntu ngo ‘Ntubifate nabi”
Igihe cyose ubwiye undi muntu ngo ntabifate nabi ni uko uba ubizi neza ko ari bibi nyine kandi atari bubyakire neza.
Urugero, umuntu akubwiye ati “Ugira ibiheri byinshi mu maso wisize ‘ibi’ ntibyakubera.” Yarangiza akongera ngo “Ariko ntubifate nabi”. Mu by’ukuri umuntu ufite ibiheri mu maso ntabwo aba abyishimiye. Kumwibutsa ko hari ibitamubera kubera ko afite ibiheri biramukomeretsa.
Rero iyo arakaye cyangwa bimuteye umujinya kumubwira ngo ‘Ntubifate nabi’ bimurakaza kurusho. Niba koko utashakaga ko abifata nabi ntiwari ukwiriye kubivuga, mu gihe wabivuze irinde kongeraho ngo ‘Ntubifate nabi’ kuko nta kintu na kimwe biri bugabanye ku magambo aserereza wamubwiye cyangwa ku bikorwa runaka wamukoreye.
Ni ngombwa rero ko mu buzima busanzwe abantu biga kuganira mu buryo butababaza cyangwa ngo bukomeretse bagenzi babo mu rwego rwo kwirinda intonganya zitari ngombwa.

robotstxt: allowed

filter: keep


text:
Icyumweru cy’icyunamo muri gahunda yo kwibuka ku nshuro y 25 Jenoside yakorewe abatutsi kizatangira taliki ya 07 kigeze tariki ya 13 Mata 2019.Komisiyo y’Igihugu yo kurwanya Jenoside CNLG ivuga ko gahunda isanzwe ikurikizwa muri iki gihe yavuguruwe mu rwego rwo kurushaho kunoza uburyo bwo gutanga ubutumwa mu nzego zinyuranye z’abatuye u Rwanda .
Dore uko gahunda iteye umunsi ku wundi mu cyumweru cy’icyunamo:
-Taliki ya 07 Mata 2019:Gutangiza icyumweru cy’icyunamo .CNLG ivuga ko bizakorerwa mu Mujyi wa Kigali ku rwego rw’ igihugu ariko kandi nk’uko bisanzwe bikazanabera mu midugudu yose igize igihugu.By’umwihariko ku rwego rw’ uturere , umunyamabanga nshingwabikorwa wa CNLG avuga ko buri karere kazatoranya umudugudu umwe icyunamo kizatangirizwamo ku rwego rw’ akarere, uwo mudugudu ukazatoranywa hitawe ku bintu bibiri by’ingenzi :Ahantu hakorewe ubwicanyi bw’indengakamere muri ako karere cyangwa se ahantu habereye ibikorwa by’ ubutwari bugaragaza uburyo abatutsi babashije kwirwanaho no guhangana n’abicanyi mu gihe cya Jenoside .
–Taliki ya 08Mata kugeza taliki ya 12 Mata 2019 :Inzego zose zisabwa kuzakora ibikorwa byo kwibuka muri icyo gihe .
-Taliki ya 09 Mata 2019:ni umunsi wahariwe kuzirikana k’uruhare rw’ Itangazamakuru muri Jenoside yakorewe abatutsi mu w’1994 ndetse n’ Uruhare itangazamakuru ry’ iki gihe rifite mu kubaka u Rwanda rushya .
-Tariki ya 10 Mata 2019:Mu midugudu yose y’ igihugu hazatangwa ikiganiro cya kabiri gikurikira icyatanzwe ku ya 07 Mata ubwo hatangizwaga icyumweru cy’ icyunamo.Abanyarwanda babifitiye umwanya kandi babishoboye barakangurirwa kuzitabira icyo kiganiro ariko kandi Komisiyo y’ Iigihugu yo kurwanya Jenoside ikibutsa ko gufunga ibikorwa bitunga abantu mu buzima bwa buri munsi bitemewe , ariko nanone nta bikorwa byose birebana no kwidagadura nabyo ntibyemewe .
-Taliki ya 11 Mata 2019:Ni umunsi wahariwe kuzirikana uruhare rw’umuryango mpuzamahanga muri Jenoside yakorewe abatutsi.Aha abahagarariye ibihugu byabo mu Rwanda , abayobozi n’abakozi b’ imiryango mpuzamahanga bakazagira umunsi wabo wo kwibuka no kuganira kuri Jenoside yakorewe abatutsi.Kuri iyi tariki kandi abagize imiryango mpuzamahanga bakazanifatanya n’abanyarwanda mu kwibuka abatutsi biciwe muri ETO Kicukiro ubwo bari bamaze gutereranwa n’ ingabo z’ umuryango w’abibumbye zari mu Rwanda muri icyo gihe (MINUAR)
-Taliki ya 12 Mata 2019: Ni umunsi wahariwe abavuga rikijyana (opinion leaders) barimo abanyamadini , abayobozi b’ amashyirahamwe n’ amakoperative n’abandi bari muri urwo rwego kugira ngo bagire umwanya wo gutekereza no kuganira ku mateka ya Jenoside no gufata ingamba zo gukomeza kurwanya ingengabitekerezo yayo.
-Taliki ya 13 Mata 2019 :Hazasozwa icyumweru cy’ icyunamo ku rwego rw’ igihugu bikazakorerwa ku musozi wa Rebero mu Mujyi wa Kigali hibukwa abanyapolitiki bazize ibitekerezo byabo mu gihe cya Jenoside yakorewe abatutsi.Iki gikorwa kandi cyo gusoza icyunamo kikazakorerwa ku rwego rw’akarere ahazatangirwa ibiganiro k’ uruhare rw’ abanyapolitiki muri jenoside yakorewe abatutsi ndetse n’uruhare politiki nziza yagira mu kubaka u Rwanda .
Komisiyo y’ igihugu yo kurwanya Jenoside ivuga ko kandi mu minsi ijana yo kwibuka ni ukuvuga kugeza taliki ya 03 Nyakanga 2019 kwibuka bizakorerwa ahantu hose hiciwe abantu nko mu nsengero n’ahandi .Bitewe nuko icyumweru cy’ icyunamo kizaba abanyeshuri bari mu biruhuko kwibuka ku bigo by’amashuri byo bizakorwa abanyeshuri basubiye ku mashuri yabo mu gihembwe cya kabiri .
Ubwanditsi


text:
Ku wa 4 w’icya 1 Adiventi A, 07 Ukuboza 2017
Amasomo:
Isomo rya 1: Iz 26, 1-6
Zab 117 (118), 1.8-9.19-27
Ivanjili: Mt 7, 21.24-27
Mu gihe cya Adiventi dushishikariye guhimbaza cya gihe kidasanzwe Umukiza yavutse mu isi. Nk’uko buri wese abizi, kwitegura neza ni ukurushaho kuzirikana mu isengesho amabanga y’ugucungurwa kwacu. Iryo sengesho rijyanye no kwicuza ibyaha byacu, ni wo murongo Uranga imibereho y’aba-Kirisitu muri iki gihe. Nta kwibagirwa ariko ko mu bihe byose isengesho no kwicuza ibyaha ari intwaro z’umukirisitu wese.
Ni kenshi cyane dutozwa gusenga. Mu miryango y’abakirisitu b’ukuri, abana bahigira gusenga. Mu bigo by’amashuri by’abihayimana, abanyeshuri batozwa gusenga. Inyigisho nyinshi zitangwa zishishikariza gusenga. Buri cyumweru iyo padiri yigisha ashishikariza isengesho. Muri make ishuri ry’isengesho riri hose. Cyakora burya, ishuri ry’isengesho rikomera kurusha amashuri yandi tuzi. None se ko umuntu ashobora guhama mu wa mbere ubuzima bwe bwose! Gutera intambwe mu isengesho bisaba ubushake. Bigomba kwiyumvamo inyota y’ijuru. Ufite inyota agashakashaka rero, ni we mu by’ukuri ugira icyo ageraho. Ni we utera intambwe mu bukirisitu. Ni we ukomera k’uwo yemeye.
Mu mateka ya Kiliziya habonetse abantu benshi basenga bikabagirira akamaro. Bamwe muri abo babaye ibirangirire. Ubu bitwa abatagatifu biyambazwa cyane muri Kiliziya. Kuzirikana ibanga ry’ukwigira umuntu kwa Jambo, bitanga imbaraga ku muntu usonzeye kuzabana na We iteka ryose. Iyo ashaka ijuru, nta kintu na kimwe cyamutesha iyo nzira. Ari ibyago, ari amakuba menshi yahura na yo, ari ibitotezo…Nta na kimwe gituma ahirima.
Hari n’abandi benshi bagendera mu kiyira cyagutse. Hari abasenga cyane ariko isengesho ryabo ntirigire icyo rigeraho. Abo ni abavuga amasengesho gusa. Abo ni abanyamasengesho. Abo barangwa no kubaho badashishikajwe n’ukuri cyangwa se kurwanya imibereho idakwiye ikiremwamuntu. Abavuga amasengesho n’aho yaba menshi ariko nta kuri bashashaka, abo ntacyo bageza kuri iyi si. Imibabaro y’iyi si ikomeza kwiyongera kandi uruhare rw’abakirisitu mu kuyigabanya ntirugaragare. Mukirisitu, senga kandi uharanire gufasha ko isi irushaho kumera neza n’abayituye batere imbere.
Kubaka ku rutare, ni ko gusenga bifite ishingiro muri ya nyota y’iby’ijuru. Ni byo Yezu Kirisitu yasobanuye mu Ivanjili ya none. Kubaka ku musenyi, ni ibyo byo kuba mu masengesho ariko umuntu asa n’uhumirije nta kuri nta kwihatira ibikorwa by’urukundo. N’iyo hadutse ingorane, iby’Imana abishingukamo akabaho nk’abapagani bandi.
Nimucyo dusenge dushyizeho umwete. Duharanire gutera imbere mu isengesho. Isengesho rituma umuntu yubaka ku rutare. Dusabe inama n’imbaraga kugira ngo ibyo kubaka ku musenyi tubyirinde. Dushobora no kuririmba tuti: “Nzakomeza nubake kuri Yezu, kuko ahandi hose ari umusenyi gusa”.
Yezu Kirisitu asingizwe. Umubyeyi Bikizra Mariya aduhakirwe. Abatagatifu bose nka Amborozi duhimbaza none, badusabire kuri Data Ushoborabyose.
Padiri Cyprien Bizimana


text:
Mu minsi ishize ni bwo twabagejejeho inkuru y'uko Dj Marnaud yatumiwe mu gihugu cy'u Bubiligi mu gitaramo agomba kuhakorera afatanyije na Dj Princess Flor tariki 9 Werurwe 2019. Mu bagombaga kuzatarama muri iki gitaramo hari harimo na Bruce Melody, gusa kuri ubu amakuru ahari ni uko uyu muhanzi yabuze ibyangombwa.
Amakuru mashya ahari kuri aba banyamuziki b’abanyarwanda ni uko Bruce Melody yabuze ibyangombwa byari kumufasha kujyana na bagenzi ku mugabane w’Uburayi (Visa). Biravugwa ko Bruce Melody n’umujyanama we bari kujyana batigeze bahabwa ibyangombwa mu gihe Dj Marnaud we yamaze guhabwa Visa nyamara bagenzi be bari kujyana bakaba bayibuze.
Igitaramo cya mbere cyari mu Bubiligi
Ku ruhande rwa Bruce Melody batangarije Inyarwanda.com ko ubu bafite akazi muri Tour du Rwanda batazi neza aho ibya Visa yabo bigeze. Bahamya ko bazongera kwiruka muri iki kibazo nyuma yo kugaruka i Kigali ku wa Gatanu tariki 1 Werurwe 2019. Amakuru agera ku Inyarwanda.com ahamya ko ubwo batangaga ibyangombwa bisaba Visa Bruce Melody na Manager we hari ibyo batari batanze bituma basabwa gushaka ibindi bityo dosiye yabo iratinda.
Igitaramo cya kabiri cyari mu Bufaransa
Dj Marnaud we yahawe Visa abandi basabwa kujyana ibyo byangombwa byaburaga icyakora kugeza ubu bakaba batarahabwa VISA, ndetse amakuru ahari akaba ari uko bashobora gutegereza yewe bikarangira n’itariki yo kugenda ibafashe batarabona ibyangombwa. Byari byitezwe ko aba bahanzi bose bazava mu Rwanda mu ntangiriro za Werurwe 2019 cyane ko igitaramo cya mbere cyo mu Bubiligi cyagombaga kuba tariki 9 Werurwe 2019 naho bagataramira mu Bufaransa tariki 16 Werurwe 2019.


text:
Umukunzi wacu yatwandikiye ubutumwa bugura buti: «
Mwiriwe neza ? Njye ubandikiye ndi umukozi wo murugo, ni akazi maze imyaka 5 nkora kandi mu rugo rumwe.
Muri uru rugo nkoramo bafite umwana w’umukobwa tungana urangije kaminuza nkunda cyaneeeee, namukunze kuva umunsi wa mbere namubonagaho, ariko namwe murabyumva nk’umukozi wo mu rugo natinye kugira icyo mubwira.
Imyaka ibaye itanu umutima wanjye uremerewe n’urukundo nkunda uyu mukobwa, niba warakunze bya nyabyo icyo mvuga uracyumva.
Nagerageje kenshi kubyikuramo biranga, yewe nshaka abandi bakobwa dukundana bikanga kandi iyo mbibwiye incuti zanjye zimbwira ko nakunze urudashoboka rwose ngomba kwicecekere aho kubwira umwana w’umukoresha wanjye ko mukunda kuko ngo byaba ari ukuruta.
Umutima wanjye uraremerewe pe, ko nkunda uyu mukobwa cyane nkore iki ? Ese koko nk’umukozi wo mu rugo ntabwo nkwiye gukunda umwana w’umukoresha wanjye ? ubundi se we yanyemera?».
Mwamugira inama muciye hasi muri comment section…


text:
ABAKURAMBERE N’ABAHANUZI
IGICE CYA 17 - YAKOBO AHUNGA N’UBUHUNGIRO BWE
Iki gice gishingiye mu Itangiriro 28-31.
Yakobo afite ubwoba ko Esawu yamwica, yavuye mu rugo rwa se nk’impunzi, ariko se amuhaye umugisha; Isaka amwibutsa isezerano yagiranye n’Imana, kandi kuko ari we muragwa w’iryo sezerano, yamubwiye kujya gushaka umugore mu muryango wa nyina i Mezopotamiya. Nyamara, Yakobo yatangiye urwo rugendo rurerure wenyine afite umutima uhagaze. Yagombaga kugenda ibirometero amagana mu gihugu kidatuwe, kirimo amoko y’abantu b’inkazi kandi b’inzererezi, yitwaje inkoni ye gusa. Kubw’akababaro n’ubwoba yari afite, agerageza kwirinda guhura n’abantu kugira ngo mwene se wari warakaye atamenya aho yanyuze akahamukurikira. Yari afite ubwoba bw’uko yari abuze burundu umugisha Imana yari yamuteganyirije; kandi na Satani yari amuri bugufi akomeza kumugerageza. AA 119.1
Umugoroba w’umunsi wa kabiri wamusanze ageze kure y’amahema ya se. Yumvaga ari igicibwa, kandi yamenye ko amakuba ye yose yayatewe n’inzira mbi yahisemo. Agira ubwihebe mu mutima we ku buryo bitari bimworoheye no gusenga. Ariko kandi yari ari mu bwigunge buteye ubwoba ku buryo yumvaga akeneye cyane uburinzi bw’Imana kurusha mbere hose. Yihana icyaha cye arira kandi ashobewe maze yingingira Imana kumwereka ikimenyetso cy’uko itamuretse. Nanone kandi umutima we wari uremerewe ntiworohewe. Nta byiringiro byari bikimurimo, kandi yatinyaga ko Imana y’ababyeyi be yamugize igicibwa. AA 119.2
Nyamara Imana ntiyari yamuretse. Imbabazi zayo zari zikiri ku mugaragu wayo wari wahabye kandi utari uwo kwiringirwa. Uwiteka ku bw’urukundo rwinshi, yagaragaje ko Yakobo yari akeneye gusa Umukiza. Yari yaracumuye, ariko umutima we wari wuzuye ishimwe kubwo guhishurirwa uburyo yakongera kugirirwa neza n’Imana. AA 119.3
Aguye agacuho kubera urugendo, uwo mugenzi arambarara hasi, yisegura ibuye. Ubwo yari asinziriye, abona urwego rurerure kandi rurabagirana rushinze ku isi, umutwe warwo ukagera mu ijuru. Kuri urwo rwego, abamarayika bamwe barazamukaga kandi abandi bakarumanukiraho; Uwiteka nyiri ikuzo yari ahagaze ku mutwe warwo kandi ijwi rye ryumvikaniye mu ijuru rivuga riti, “Ndi Uwiteka, Imana ya sogokuru Aburahamu, Imana ya Isaka.” Aho yari aryamye nk’impunzi n’umusuhuke yasezeraniwe kuzaharaganwa n’abamukomokaho, yizezwa ko ‘‘muri wowe no mu rubyaro rwawe, ni mo imiryango yose yo mu isi izaherwa umugisha.” Iryo sezerano ryari ryarahawe Aburahamu na Isaka, ubwo ryari rivugururiwe kuri Yakobo. Noneho rero, bitewe n’irungu n’ubwihebe yari arimo, havuzwe amagambo amuhumuriza kandi amusubizamo intege mu buryo budasanzwe ngo “Dore, ndi kumwe na we, nzakurindira aho uzajya hose, kandi nzakugarura muri iki gihugu; kuko ntazagusiga ntarakora ibyo nkubwiye.” AA 119.4
Uwiteka yari azi imbaraga z’ibibi byajyaga kugota Yakobo, n’amakuba yari gusakirana na yo. Ku bw’ imbabazi ze, yeretse iyo mpunzi yari imaze kwihana ibizayibaho kugira ngo isobanukirwe n’umugambi ijuru riyifitiye, kandi yitegure guhangana n’ibigeragezo yajyaga guhura na byo iri yonyine hagati y’abasengaga ibigirwamana n’abagambanyi. Hari urugero yagombaga kugeraho; kandi kumenya ko umugambi w’Imana uzasoherezwa muri we byajyaga gutuma akomeza kuba indahemuka. AA 119.5
Muri izo nzozi, umugambi w’agakiza werekwa Yakobo atari mu buryo burambuye, ahubwo yeretswe umugabane w’ingenzi yari akeneye icyo gihe. Urwo rwego rw’amayobera yeretswe mu nzozi, rwari rumwe n’urwo Yesu yavuze igihe yaganiraga na Natanayeli: “...muzabona ijuru rikingutse, abamarayika b’Imana bazamuka bavuye ku Mwana w’umuntu bakamumanukiraho.” Yohana 1:51. Mbere y’uko umuntu yigomeka ku butegetsi bw’Imana, umuntu yari afite umudendezo usesuye wo gusabana n’Imana. Ariko icyaha cya Adamu na Eva cyatandukanyije isi n’ijuru, ku buryo umuntu atagishobora kugirana umushyikirano n’Umuremyi we. Nyamara isi ntiyasigaye idafite ibyiringiro. Urwo rwego rugereranya Yesu, ari We watoranyijwe kuduhuza n’Imana. Iyo ataza kuba urutindo rw’umworera icyaha cyari cyaciye, abamarayika ntibari gushobora gukorera umuntu wacumuye. Kristo ahuza umuntu w’umunyantege nke kandi w’impabe n’isoko y’ubushobozi butagira akagero. AA 120.1
Ibyo byose byahishuriwe Yakobo mu nzozi ze. N’ubwo ako kanya yasobanukiwe na bimwe mu byo yahishuriwe, ukuri gukomeye kandi gutangaje yagombaga kukwigira mu mibereho ye kugira ngo arusheho gusobanukirwa birambuye. AA 120.2
Yakobo yabadutse mu bitotsi igihe ijoro ryari rijigije. Inzozi zari zarangiye. Umucyo w’inyenyeri ni wo watumaga ahweza buke akabona ikirere n’urugeregere rw’imisozi y ‘imirambi. Ariko yari azi neza adashidikanya ko Imana iri kumwe na we. Muri uko kuba wenyine, yiyumvisemo ko hari uwo bari kumwe n’ubwo atamubona. “Ni ukuri Uwiteka ari aha hantu; nanjye nkaba ntabimenye. Aha hantu nta handi ni inzu y’Imana, n’irembo ry’ijuru.” AA 120.3
“Yakobo azinduka kare, afata rya buye yari yiseguye, ararishinga arisukaho amavuta y’elayo ngo ribe urwibutso. Nk’uko byari bisanzwe mu muhango wo kwibuka igikorwa nk’icyo cy’ingenzi, Yakobo yashyizeho urwibutso rw’imbabazi z’Imana, kugira ngo naramuka anyuze muri iyo nzira, ajye atinda aho hantu aramya Uhoraho. Nuko “aho hantu ahita Beteli, cyangwa “inzu y’Imana.”Mu ishimwe rikomeye, asubiramo isezerano ry’uko Imana iri kumwe na we; kandi noneho ahiga umuhigo ati: “Imana nibana nanjye, ikandindira muri uru rugendo ngenda, ikajya impa ibyo kurya n’ibyo kwambara, nkazagaruka kwa data amahoro, Uwiteka azaba Imana yanjye; n’iri buye nshinze nk’inkingi izaba inzu y’Imana: kandi ku byo uzajya umpa byose sinzabura kuguha kimwe mu icumi.” AA 120.4
Yakobo ntiyari aho ashaka kugirana ubwumvikane n’Imana. Uwiteka yari yaramusezeranyije ihirwe kera kose, kandi uwo muhigo waturukaga mu mutima wuzuye ishimwe kuko yari yizeye adashidikanya urukundo n’imbabazi by’Imana. Yakobo yumvaga ko hari ibyo Imana imusaba agomba kuyitura, kandi ko impano idasanzwe y’imbabazi ijuru ryamugiriye isaba inyiturano. Niko biri kandi ko imigisha iyo ariyo yose duhabwa dukwiye kuyishimira byimazeyo Nyiri ukuyitanga. Umukristo akwiriye guhora yibuka kandi agashimira ibintu byinshi bikomeye Imana yagiye imugirira; ikamurinda mu bigeragezo, ikamwugururira amarembo igihe we yabonaga ari mu icuraburindi kandi atabona aho amenera, ikamuhumuriza acogoye. Agomba kwibuka ibyo byose ko ari ibihamya by’uburinzi bw’abamarayika baturutse mu ijuru. Igihe abonye imigisha itagira uko ingana akwiriye kwibaza ati, “Ibyiza Uwiteka yangiriye byose, ndabimwitura iki?”Zaburi 116:12. AA 120.5
Igihe cyacu, impano zacu, ubutunzi bwacu, bigomba kwegurirwa uwaduhaye iyo migisha atwiringiye. Igihe cyose tugiriwe ineza y’ umwihariko, cyangwa tukabona ibyiza tutari twiteze, tuba dukwiriye gushimira Imana ubuntu bwayo itugirira, atari ukubivuga mu magambo gusa, ahubwo nk’uko Yakobo yabigenje, dutanga impano cyangwa amaturo ku bwo umurimo wayo. Nk’uko duhora twakira imigisha y’Imana, ni ko dukwiriye guhora dutanga. AA 121.1
“Yakobo aravuga ati: “Kubyo uzajya umpa byose, sinzabura kuguha kimwe mu icumi.” Mbese twebwe abahawe umucyo ushyitse n’amahirwe dukesha ubutumwa bwiza, tuzashimishwa no guha Imana bike kurusha abakera batari bafite amahirwe nk’ayacu? Mbese uko duhabwa imigisha irushijeho kuba myinshi si ko n’ibyo dukwiriye gutanga bikwiriye gusumbaho? Nyamara mbega ukuntu ari ubwenge buke kubarisha imibare, igihe, amafaranga, n’urukundo tukabigereranya n’urukundo rutagira akagero n’impano tudashobora kwiyumvisha agaciro katagereranywa. Mbega icyacumi tuzanira Kristo! Mbega ubusabusa, buteye isoni twitura ibyo agaciro kenshi! Ku musaraba w’i Kalvari, ni ho Kristo aduhamagarira kwitanga tutizigamye. Ibyo dufite byose, uko turi kose, bigomba kwegurirwa Imana. AA 121.2
Amaze kuvugurura kwizera kwe mu masezerano yagiranye n’ijuru, kandi yemejwe neza ko ari kumwe n’abamarayika bo mu ijuru, Yakobo yakomeje urugendo rwe ajya “mu gihugu cy’abana b’Iburasirazuba.” Itangiriro 29:1. Mbega urugendo rwe ngo ruratandukana n’urwo umugaragu wa Aburahamu na we wagiyeyo hafi imyaka ijana yari ishize! Uwo mugaragu we yari yagiye afite abamuherekeje benshi bagendera ku ngamiya, bafite amaturo y’igiciro cyinshi y’izahabu n’ifeza; ariko uwo muhungu we yari wenyine agendesha ibirenge, kandi uretse inkoni ye, nta kindi yari afite. Nk’uko umugaragu wa Aburahamu yabigenje, Yakobo na we yaruhukiye ku iriba, kandi ni ho yahuriye na Rasheli, umukobwa muto wa Labani. Noneho ni Yakobo wagize icyo akora, akuraho igitare cyari gipfundikiye iriba maze yuhira imikumbi. Ababwiye ko ari mwene wabo, baramwishimira bamujyana kwa Labani. N’ubwo yari aje ntacyo afite kandi ari wenyine, nyuma y’ibyumweru bike yerekanye agaciro k’ubushishozi n’ubushobozi bye, maze bamusaba kugumana na bo. Banavugana ko azakorera Labani imyaka irindwi kugira ngo amushyingire Rasheli. AA 121.3
Mu bihe bya kera, iyo umusore yajyaga gushaka umugore, mbere y’uko ubukwe buba, yagombaga guha sebukwe umubare w’amafaranga runaka cyangwa ibintu bifite agaciro kangana n’ayo mafaranga, hakurikijwe uko yabaga ameze. Ibyo byagaragaraga nk’ibihamya isano y’abashakanye. Ababyeyi ntibizeraga ko abakobwa babo bazatunganirwa baramutse basanze abagabo batigeze bateganya ibyangombwa byo kuzafasha umuryango wabo. Iyo babaga badafite ubutunzi buhagije n’umwete byo gukora ngo babone amatungo cyangwa amasambu, byateraga impungenge ko imibereho yabo nta gaciro izagira. Ariko hari uburyo bwari bwarashyizweho bwo kugerageza ababaga nta cyo bafite cyo gukwa ngo bahabwe umugeni. Bemererwaga gukorera se w’umukobwa bakunda, bagakora igihe kingana n’agaciro k’inkwano basabwe. Iyo umusore yerekanaga ko ari indahemuka mu byo akora kandi ko akwiriye, yahabwa umukobwa akamugira umugore we; kandi nk’uko bisanzwe, inkwano se w’umukobwa yabaga akwerewe, yahabwaga uwo mukobwa ho indongoranyo igihe ashyingiwe. Ku byerekeye Rasheli na Leya, ku bwo kwikunda, Labani yanze guha Rasheli na Leya inkwano zabo bagombaga guhabwa; ubwo bazimusabaga mbere yo kuva i Mezopotamiya, barabivuze bati, ‘Ko yatuguze akarya ibiguzi byacu.” AA 121.4
Umuco wa kera, nubwo kenshi na kenshi wateshwaga agaciro nk’uko Labani yabigenje, wazanaga ingaruka nziza. Iyo umusore ushaka umugeni yategekwaga gukora kugira ngo amuhabwe, ubukwe bw’ikubagahu barabwirindaga, maze hakabaho umwanya wo kugerageza urukundo rw’umusore ndetse n’ubushobozi bwe bwo kwita ku muryango. Muri iki gihe cyacu, ingorane nyinshi ziravuka iyo benshi bagerageje gukurikiza inzira nk’iyo. Niko bikunda kumera iyo abantu batagize umwanya uhagije wo kumenyana mu mico no mu migirire mbere yo gushyingiranwa, kandi ku byerekeye imibereho ya buri munsi, ntibaba baziranye igihe basezeranira ku ruhimbi ko bazabana. Benshi basanga kuba badahuje bitakigize igaruriro, maze kubana kwabo bikabaviramo kubaho nabi mu mibereho yabo yose. Kenshi umugore n’abana babaho nabi bitewe n’ubunebwe n’imikorere mibi cyangwa ingeso mbi by’umugabo kandi w’umubyeyi. Iyaba imico y’ umusore yabanzaga kugeragezwa mbere yo gushyingirwa nk’uko umuco wa kera wari umeze, umubabaro mwinshi wakwirindwa. AA 122.1
Imyaka irindwi Yakobo yakoze akiranutse kugira ngo ahabwe Rasheli, n’indi yakoze “yasaga n’iminsi mike kuri we, bitewe n’urukundo yamukundaga.” Ariko Labani wikundaga kandi wagundiraga, yifuje kugumana Yakobo ngo amukorere, amugirira nabi amushyingira Leya mu cyimbo cya Rasheli. Kuko Leya na we yagize uruhare mu kuriganywa kwe, byatumye Yakobo yiyumvamo ko atazamukunda. Uburakari yagiriye Labani bwamazwe n’indi myaka irindwi yakoze ngo ahahwe na Rasheli. Ariko Labani akomeza guhata ko Leya atakwirukanwa, kuko byari kuzanira umuryango umuvumo. Yakobo yashyizwe mu kigeragezo gikomeye kandi kibabaje cyane; ku iherezo ahitamo kugumana Leya kandi akanashyingirwa Rasheli. Rasheli ni we wakundwaga cyane; ariko kuba yaratoranyijwe byatumye abo bavandimwe bari basangiye umugabo bagirirana ishyari, maze agira imibereho imushaririye cyane. AA 122.2
Imyaka makumyabiri Yakobo yamaze i Mezopotamiya akorera Labani, wirengagije isano bari bafitanye, kwari ukugira ngo inyungu z’imirimo yabo azikubire. Imyaka cumi n’ine Yakobo yakoze ngo ahabwe abakobwa babiri; hanyuma indi isigaye ibihembo bye bihindagurika incuro cumi. Nyamara imirimo ya Yakobo yari myiza kandi itunganye. Amagambo yabwiye Labani ubwo yamubazaga bwa nyuma agaragaza ukutiganda yari afite mu murimo yakoraga ngo asohoze ibyo Shebuja yashakaga: “Mu myaka makumyabiri twamaranye, nta ntama yawe cyangwa ihene yawe yigeze iramburura, nta mfizi n’imwe yo mu mukumbi wawe nariye. Iyo itungo ryicwaga n’inyamaswa nararikurihaga, hagira iryibwa ku manywa cyangwa nijoro ukarinyishyuza!Ku manywa izuba ryarantwikaga, nijoro nkicwa n’imbeho kandi sinigere ngoheka.” AA 122.3
Ni ngombwa ko umushumba arinda umukumbi ku manywa na nijoro. Umukumbi uba wugarijwe n’abanyazi n’inyamaswa z’inkazi by’uburyo bwinshi kandi by’inyaryenge, kandi bishobora kugirira nabi umukumbi igihe utarinzwe bihagije. Yakobo yari afite abamufashaga kwita ku mukumbi munini wa Labani, kandi na we yarabagenzuraga bose. Ibihe bimwe by’umwaka, yagombaga kuba hafi y’imikumbi ubwe, kugira ngo ayirinde; nko mu gihe cy’izuba ngo ye kwicwa n’inyota, cyangwa ngo yicwe n’imbeho ya nijoro mu mezi y’imbeho nyinshi. Yakobo ni we wari umutahira; hari abungeri bamuragiriraga. Iyo hagiraga intama ibura, umutahira ni we wahombaga; kandi yahamagaraga abungeri yabaga yashinze kwita ku mukumbi, iyo yabonaga umukumbi udakenutse kugira ngo abakebure. AA 123.1
Imibereho y’umwungeri yo kugira kwihangana no gukenura, kandi akagirira impuhwe ibiremwa bitagira kivurira yaragijwe, yakoreshejwe n’abanditsi bahumekewemo na Mwuka w’Imana, berekana ukuri guhebuje k’ubutumwa bwiza. Kristo, mu isano afitanye n’ubwoko bwe, agereranywa n’umwungeri. Nyuma yo gucumura k’umuntu, yabonye intama ze zigiye kurimbukira mu nzira z’umwijima w’icyaha. Kugira ngo agarure izo nzimizi, yasize icyubahiro n’ubwiza byo mu rugo rwa Se. Aravuga ati,“Izari zazimiye nzazishaka, n’izari zirukanywe nzazigarura, izavunitse nzazunga, izacitse intege nzazisindagiza ... ngiye kurokora umukumbi wanjye, ntabwo zizaba iminyago ukundi. Ntabwo zizongera kuba iminyago y’abanyamahanga, cyangwa gutanyagurwa n’inyarnaswa zo mu gihugu.” Ezekiyeli 34:16, 22, 28. Ijwi rye rirazihamagara ngo zize mu kiraro cye, “... ku manywa hazabaho ihema ryo kuzana igicucu kubera icyokere, ribe ubuhungiro n’ubwugamo bw’ishuheri n’imvura.” Yesaya 4:6. Kwita ku mukumbi kwe ntibirambirana. Izacitse intege arazisindagiza, agahumuriza izibabaye, agafata abana b’intama mu maboko ye, kandi akabatwara mu gituza cye. Intama ze ziramukunda. “Undi ntizamukurikira ahubwo zamuhunga, kuko zitazi amajwi y’abandi.” Yohana 10:5. AA 123.2
Kristo aravuga ati, “Umwungeri mwiza apfira intama ze. Naho umucanshuro w’ingirwamushumba utari nyir’intama, abona isega ije agatererana intama agahunga. Nuko isega ikazisumira ikazitanya. Igituma yihungira ni uko ari umucanshuro, intama ntizimushishikaze. Nijye mwungeri mwiza. Uko Data anzi nanjye nkamumenya, niko nzi intama zanjye na zo zikamenya.” Yohana 10: 11-14. AA 123.3
Kristo, Umwungeri Mukuru, yaragije umukumbi we abigishwa be ngo bawiteho nk’abashumba bato; kandi abasaba ko babikora nk’uko yabyikorera, kandi bakiyumvamo iyo nshingano yera bahawe. Abasaba kuba indahemuka, bakaragira umukumbi, bagasindagiza izicitse intege, bagahumuriza izirushye, kandi bakazirinda ibirura. AA 123.4
Mu gukiza intama ze, Kristo yatanze ubugingo bwe; kandi yashyizeho abashumba ngo bazikunde nk’uko na we yababereye icyitegererezo. Ariko “umucanshuro ...utari nyir’intama,” ntabwo yita ku mukumbi. Akorera ibihembo, kandi arikunda ubwe. Akurikirana inyungu ze aho kwita kubyo yashinzwe; kandi iyo bigeze mu gihe cy’amakuba, cyangwa ingorane, arihungira agasiga umukumbi. AA 123.5
Intumwa Petero yihanangiriza abashumba agira ati: “Muragire umukumbi w’Imana yabaragije mubikore mutinuba, ahubwo mubikunze nk’uko Imana ishaka, mubikore mutabitewe no kwishakira inyungu ahubwo mubyitangiye. Ntimugatwaze igitugu abo mwaragijwe, ahubwo mubere ubushyo urugero rwiza. 1 Petero 5:2, 3. Pawulo aravuga ati: “Mwirinde ubwanyu, murinde n’umukumbi wose mwaragijwe na Mwuka Muziranenge. Muragire itorero rya Kristo ryaguzwe amaraso ye. Nzi neza ko nimara kugenda impyisi z’ibirura zizabageramo, ntizibabarire umukumbi.” Ibyakozwe n’Intumwa 20:28, 29. AA 124.1
Abadashaka bose umurimo wo kugira neza n’umutwaro wo kuba umwungeri ukiranuka, barihanangirizwa n’intumwa ngo, “mudahatwa, ahubwo mubikunze; mutishakira indamu, ahubwo mubyitangiye.” 1Petero 5:2. Abungeri bose badakiranuka, Umwungeri Mukuru yifuza kubareka. Itorero rya Kristo ryaguzwe amaraso Ye, kandi buri mwungeri wese agomba kumenya ko intama yaragijwe ari iyo igiciro cyinshi. Ntagomba kuzifata nk’izifite agaciro gato, kandi ntagomba gucogorera kuzigirira neza ngo zigire ubuzima buzira umuze. Umwungeri wuzuwe n’Umwuka wa Kristo azigana urugero Rwe rwo kwiyanga, adahwema gushakira abo ashinzwe imibereho myiza, kandi umukumbi uzashisha kubera ko awitaho. AA 124.2
Bose bazahamagarirwa gutanga imimuriko y’ibyo bahawe gukora. Umutware azababaza umushumba wese ati “Umukumbi wahawe kuragira uri he, wa mukumbi mwiza? Yeremiya 13:20. Uwo uzasangwa akiranuka, azahabwa ibihembo bikomeye. “Ubwo Umushumba mukuru azaba ahingutse, muzahembwa ikuzo ariryo kamba ritangirika ry’abatsinze.” 1 Petero 5:4. AA 124.3
Ubwo Yakobo yari arambiwe gukorera Labani, yagambiriye gusubira i Kanani. Yabwive sebukwe ati, “Nsezerera ngende, njye iwacu mu gihugu cyacu. Njyane n’abagore banjye n’abana banjye, nigendere: kuko nababonye ngukoreye. Uzi neza ko nagukoreye imirimo myinshi.” Ariko Labani amuhatira kuguma aho, aramubwira ati, nahishuriwe ko imigisha yose Uwiteka yampaye ari wowe nyikesha.” Yabonye ko ubutunzi bwe burimo kwiyongera kuko mwishywa we wabwitagaho. AA 124.4
Yakobo ati, “...ayo wari ufite ntaraza yari make, none yarororotse aba menshi cyane aho nziye.” Ariko uko ibihe byahitaga, niko Labani yakomezaga kugira ishyari ry’amahirwe ya Yakobo, “wagwizaga ubutunzi cyane, kandi akagira amashyo menshi, abaja benshi n’abagaragu benshi, n’ingamiya, n’indogobe nyinshi.” Abahungu ba Labani bafatanyije na se kugirira Yakobo ishyari, maze amagambo yabo yo gusebanya agera kuri Yakobo. Baravugaga bati, ” Yakobo yatwaye ibya data byose, umutungo wa data niwo wamukijije. Maze nawe abona yuko Labani atakimureba neza nka mbere.” AA 124.5
Yakobo aba yaratandukanye na mwene wabo w’incakura hakiri kare, ariko agira ubwoba bwo guhura na Esawu. Noneho ubwo yumvaga abahungu ba Labani bamumereye nabi, babonaga yuko ubutunzi bwe bwari ubwabo, bajyaga kubumwambura bamugiriye nabi. Yari amanjiriwe kandi ahagaritse umutima, atazi aho yakwerekera. Ariko kuko yibukaga isezerano ry’ubuntu ry’i Beteli, yabituye Imana, ayisaba kumuyobora. Mu nzozi ni ho yaboneye igisubizo cy’ibyo yasabye “haguruka, uve muri iki gihugu, usubire mu gihugu cya so na sokuru na bene wanyu, nanjye nzabana nawe” AA 124.6
Igihe Labani yari adahari byatumye Yakobo abona akanya ko kugenda. Imikumbi n’amashyo byakoranyijwe vuba na bwangu, maze babishyira imbere, n’abagore be, n’abana be, n’abagaragu be. Yakobo yambuka uruzi rwa Ufurate, agana i Galeyadi, ku ngabano za Kanaani. Nyuma y’iminsi itatu, Labani abwirwa ko Yakobo yigendeye, maze aherako aramukurikira, abageraho hashize iminsi irindwi mu rugendo. Yari afite uburakari bwinshi kandi yari afite umugambi wo kubagarura ku ngufu, kuko atashidikanyaga ko byamunanira, kuko yari afite ingabo zikomeye. Izo mpunzi zari mu kaga gakomeye. AA 125.1
Kuba ataragize ikibi amubwira cyabangamira urugendo rwe, byatewe n’uko Imana ubwayo yahitambitse ngo irinde umugaragu wayo. “Nabashaga kubagirira nabi, ariko Imana ya so yaraye imbwiyeiti: wirinde, ntugire icyo ubwira Yakobo cyabangamira urugendo rwe,” ibyo bisobanura ko yagombaga kumugarura ku ngufu, cyangwa se kumuhendahenda. AA 125.2
Labani yafatiriye inkwano z’abakobwa be kandi akomeza kugirira nabi Yakobo akoresheje ubucakura no kumubwira nabi; ariko icyo gihe yashatse kumwereka ko amutonganya amuhora ko yagiye adasezeye bigatuma Labani atagira ibirori ndetse ngo asezere ku bakobwa be no ku bana babo. AA 125.3
Yakobo yasubije Labani amweruriye kubera kwikunda no kwikubira bye kandi amusaba kumubera umuhamya w’uburyo yari umwizerwa n’umunyakuri. “Iyaba Imana ya data, Imana ya Aburahamu, Imana ya Isaka nubaha, itabanye nanjye, ntuba warabuze kunsezerera nkagenda amara masa. Imana yabonye kugirirwa nabi kwanjye n’umuruho w’amaboko yanjye, iri joro ryakeye iragukangara.” AA 125.4
Labani ntiyajyaga kubihakana, ahubwo noneho asaba yuko bagirana isezerano ryo kutazagirirana nabi. Yakobo yaremeye maze hubakwa igishyinga cy’amabuye ngo kibe ikimenyetso cy’isezerano. Labani yita icyo gishyinga Misipa, bivuga ngo “Uwiteka azatugenzure igihe tuzaba tutakiri kumwe.” AA 125.5
Maze na Labani abwira Yakobo ati, “Reba iki gishyinga, kandi urebe n’iri buye nshinze biri hagati yacu, byombi bitubere abahamya, sinzarenga iki gishyinga ngo nze kukugirira nabi, na we ntukakirenge ngo urenge n’iri buye uze kungirira nabi. Imana ya Aburahamu, Imana ya Nahori, Imana ya ba se izadukiranure. Yakobo arahira Iyo Isaka se yubaha.” Kugira ngo bakomeze iryo sezerano barasangiye. Bakesha ijoro basabana; maze bukeye Labani n’abantu be baragenda. Nyuma y’uko gutandukana nta yindi sano yongeye kuba hagati y’abana b’Aburahamu n’abantu b’i Mezopotamiya. AA 125.6


text:
Musanze: Hamuritswe imbuto nshya y’ibirayi yitezweho kongera umusaruro
Yanditswe na TWIZEYIMANA FABRICE
Ikigo k’igihugu gishinzwe guteza imbere ubuhinzi n’ubworozi (RAB) n’abafatanyabikorwa bacyo, bamuritse amoko asaga atandatu y’imbuto nshya y’ibirayi, yitezweho kuzamura umusaruro w’ibirayi mu gihugu.
Ni imbuto yatunganyijwe ndetse igeragezwa ku bufatanye bwa RAB, Ikigo mpuzamahanga giteza imbere ibinyabijumba, CIP (International Potato Center) , Ikigega cya Leta Zunze Ubumwe z’Amerika gishinzwe iterambere mpuzamahanga (USAID) kibinyujije mu mushinga wacyo PSDAG, n’abandi bafatanyabikorwa.
Mu muhango wo kumurika aya moko atandukanye y’ibirayi, wabereye mu karere ka Musanze kuwa 1 Kanama 2018, hagaragajwe ko izi nzego zose ziyemeje gufatanya mu gushaka uburyo abahinzi b’ibirayi babona babona ubwoko bwinshi bw’ibirayi, ku buryo ari bo bihitiramo ibyo bahinga bijyanye n’ibyo isoko bafite ribasaba.
Ubuyobozi bwa RAB bwavuze ko amoko asaga 6 ari yo yamaze gukorerwa igeragezwa, ku buryo abahinzi bashobora gutangira kubihinga.Mu gushakira abahinzi iyi mbuto, hibanzwe cyane ku mbuto y’ibirayi ishobora kwihanganira imihindagurikire y’ikirere n’indwara zitandukanye zikunze kwibasira ibirayi, ndetse kandi ikaba inatanga umusaruro ushimishije.
Dr Bucagu Charles, Umuyobozi wungirije wa RAB, ushinzwe guteza imbere ubushakashatsi n’ikoranabuhanga mu buhinzi, yashimye aba bafatanyabikorwa biyemeje kunganira Leta muri gahunda nziza yihaye yo kongera umusaruro, abanyarwanda bakihaza mu biribwa ndetse bagasagurira n’amasoko bakabona amafaranga.
Yagize ati “Iki gikorwa twakoze uyu munsi ni ikimenyetso kigaragaza ko intego twihaye yo kuzamura umusaruro w’ibihingwa bikuru n’ibirayi birimo ishoboka.Kuzamura umusaruro bihera ku mbuto nziza, ni ukuvuga ko imbagara nyinshi zizakomeza gushyirwa mu gushaka imbuto ibere aho muhinga, ariko n’imbuto itanga umusaruro.
Niyo mpamvu aya magerageza akorwa agomba gukorerwa muri RAB, ndetse agakorerwa aho mutuye kugira ngo ajyane n’ibyo n’imiterere yahoo kandi anajyanye n’imbuto mwifuza, itanga umusaruro, yihanganira indwara.Ubwo rero ni ikintu gikomeye tugana muri ya ntego yo kuzamura umusaruro, twihaze ariko dusagurire n’isoko.”
Umuyobozi wungirije wa USAID mu Rwanda Kevin Armstrong, yavuze ko baterwa ishema no gutera inkunga ubushakashatsi bugamije kongera umusaruro w’ubuhinzi, kuko bifuza ko abanyarwanda bakora ubuhinzi bubafasha kubona ibyo kurya bihagije kandi bukabinjiriza amafaranga bakiteza imbere.
Kirimi Sindi, umuyobozi w’Ikigo mpuzamahanga giteza imbere ibinyabijumba, (CIP) mu Rwanda, yavuze ko bifuza ko ubuhinzi bw’ibirayi bukorwa kinyamwuga, ku buryo buri muhinzi azajya ahinga imbuto y’ibirayi runaka bitewe n’aho azabihinga ndetse n’isoko azabigurishamo.
Yagize ati “Hari abazajya bakenera guhinga ibirayi byo kugurisha mu nganda zibitunganya, hari abazajya bakenera ibyo kurya mu rugo…hari ubwoko bw’imbuto yagenewe guhingwa mu bice bishyuha cyane mu Burasirazuba bw’igihugu, mbese turifuza ko umuhinzi abona imbuto y’amoko atandukanye akihitiramo bijyanye n’ibyifuzo bye.”
Dr Kirimi yakomeje avuga ko bifuza ko mu mwaka utaha bazaba bamaze kubona ubwoko bugera ku 10 bushobora guhingwa, kandi ngo ku bufatanye n’izindi nzego barimo gukorana bizeye ko bizagerwaho.
Abahinzi b’ibirayi mu karere ka Musanze bafite ikizere ko imbuto nshya izabafasha kongera umusaruro mu bwinshi no mu bwiza, bakarushaho kwihaza bakanasagurira amasoko, dore ko n’ubusanzwe aka karere gafatwa nk’ikigega k’igihugu ku musaruro w’ibirayi.
Hakizimana Thomas ukorera ubuhinzi muri Cyuve, akaba ari umwe mu bahawe imbuto z’ibirayi zikiri mu igeragezwa, yagize ati “Njye nakoze igerageza ry’imbuto snya 5, kuva mu mpero za Werurwe kuri ubu zikaba zamaze gusarurwa nk’uko mwabibonye.Zimwe muri zo ziratanga ikizere cyo kuzavamo imbuto nziza zitanga umusaruro mwiza kandi ubereye isoko, uzatuva kwiteza imbere.”


text:
Abakristo benshi bacika intege ku murimo w’Imana bitewe no kwangwa na bagenzi babo badakijijwe ariko ibi ntibikwiye kuranga umukristo nyakuri kuko ibibabaho na Yesu umwana w’Imana byamubayeho yanzwe n’abantu ariko yarihanganye atabarukana insinzi.
Mu kwandika ubutumwa bwiza bwa Yesu Kristo, Yohana yanditse aya magambo akurikira: “ab’isi nibabanga, mumenye ko babanje kunyanga btarabanga. Iyo muba ab’isi, ab’isi baba babakunze. Ariko kuko mutari ab’isi, ahubwo nabatoranyije mu b’isi , nicyo gituma ab’isi babanga. Mwibuke ijambo nababwiye ko umugaragu ataruta shebuja niba bandenganyije namwe bazabarenganya” (Yohana 15: 18-20)
Nta gushidikanya iyi mvugo iratubwira ko Yesu yaduhamagariye kuba urumuri muri iyi si y’umwijima. Iki ni ikintu cy’ingenzi cyane, buri mukristo wese akwiye kuba umuyobozi ku bantu bamugose, ndetse akaba umunyu n’urumuli mu muryango mugari abarizwamo.
Mu by’ukuri, imirongo twavuze haruguru igaragaza neza ko niba tutari ab’isi, tudakwiriye tudakwiye kwiringira gukundwa n’isi kandi ko bidakwiye kudutungura kuba twakwangwa ndetse tukababazwa n’isi ku kigero cyo hejuru.
Niba koko dusangiza abantu urukundo rwa Kristo, tugomba kumenya ko naho haza ibyago byinshi, n’aho incuti n’imiryango byatwanga, yujye tuzirikana ko ubwo umwami Yesu adukunda turi amahoro.Yesu nawe yarwanyijwe kenshi n’abafarisayo ariko ntibyamugusha.
Muri iyi minsi usanga abakristo bamwe bafite isoni zo kwangwa ugasanga bakeneye kugubwa neza, nyamara muri iyi si dufashe igihe muntambara kandi dukwiye kurwana intambara nziza yo kwizera tukazahabwa ikamba ritangirika ubwo tuzaba dutabarutse.
Bibiliya itubwira ko umubiri udafite umwuka uba upfuye, niko no kwizera kudafite imirimo kuba gupfuye rwose. Bishatse kuvuga ko mu rugamba turwana n’isi beneyo batwanga, baturenganya, twe dukwiye kubagaragariza imirimo myiza, tukaberera imbuto kugirango kwizera kwacu kube gushyitse rwose.
Ubucuti bw’isi nta kintu na kimwe bwamarira umukristo, ariko mu gihe yanzwe n’ab’isi ajye yishima mu gihe yumva ko abanye na Yesu neza.abatubanjirije nabo bahuye no kwangwa ndetse no kubabazwa kubwo gukurikira Yesu, nyamara dukurikiranye amateka yabo dusanga batarigeze bamwihakana kandi babikiwe gakondo mu bwami bw’Imana.
Pawulo yandikira Abagalatiya yaravuze ati: “mbese ni ishimwe ry’abantu nshaka, cyangwa ni iry’Imana? Cyangwa se ni abantu nshaka kunezeza? Iyaba nkinezeza abantu samba ndi imbata ya Kristo. (Abagalatiya 1: 10) mu by’ukuri ntidukwiye gukora ibinezeza abantu gua ahubwo ni ingenzi kunezeza Imana.
Source: www.christiantoday.com
Vestine agakiza.org


text:
Burera: Barishimira ko amazi meza begerejwe yabaruhuye kuvoma muri Uganda
Yanditswe na Ngaboyabahizi Protais
Abaturage bo mu karere ka Burera batuye hafi y’umupaka w’u Rwanda na Uganda bavuga ko mu byo bagezeho bishimira mu myaka 25 u Rwanda rumaze rwibohoye, harimo kuba baregerejwe amazi meza, bakayavoma hafi yabo aho kujya kuyavoma muri Uganda nk’uko mbere byagendaga.
Ni ibigarukwaho n’abaturage bo mu mirenge ya Kivuye, Bungwe, Gatebe na Butaro yo mu karere ka Burera, ikora ku mupaka wa Uganda.
Bashima Guverinoma y’u Rwanda yabagejejeho amazi aho batuye bikabafasha kurwanya umwanda baterwaga n’amazi mabi bakoreshaga ndetse bibarinda kujya kuyashakira ahandi.
Nsabimana Telesphore, umwe mu baturage bo mu Murenge wa Gatebe, yagize ati « Twamaze imyaka myinshi twivomera mu rugezi, yemwe n’amasoko twari dufite imvura yaragwaga akuzura ibitaka n’imyanda yo ku musozi, hari ubwo rero nkatwe bo ku mipaka twabonaga bidukomereye tukajya muri Uganda.
Tekereza kugira ngo utange ruswa kubera ugiye kuvoma amazi, rwose umugande ntiyatinyaga kukwaka amafaranga 500, kubera ko winjiye mu gihugu cyabo, ubu rero twarabiruhutse ibi byose, kandi ubu n’isuku ni yose ».
Aba baturage bashimira Leta y’u Rwanda yabagejejeho ayo mazi meza nyuma yo kuyabemerera mu rwego rwo kubegereza serivise bakeneye aho batuye, bitabasabye kujya kuzishakira ahandi.
Uwamariya Solange na we utuye hafi y’uyu mupaka, ashimangira ko Leta y’u Rwanda icyo ivuze kidahera, yagize ati : « Twahoraga dutegereje amazi meza, abayobozi bakayadusezeranya ntitubyemere, ariko ubwo Perezida Kagame aherutse ino yatwijeje amazi, none ubu yatugezeho.
Mbese ubu imyaka 25 yo kwibohora natwe abo muri Burera twibohoye kujya gusaba amazi mu baturanyi tugombye noneho no kwambuka imipaka, u Rwanda rwihesheje agaciro rutuma abaturage barwo batajya gusaba amazi muri Uganda, none ubu dufite umuyoboro wa Nganzo Gatebe ugera muri Kivuye kugera ubwo twayashyize no mu ngo zacu.
Ibikorwa remezo ubu byatugezeho cyane, mbese byatubereye nk’igitangaza, twakize gucunaguzwa n’Abagande ».
Guverineri w’Intara y’Amajyaruguru Gatabazi Jean Marie Vianney, avuga ko aba baturage baturiye umupaka bahawe amazi meza bagomba kuyakoresha bimakaza isuku mu miryango yabo ndetse bakabungabunga n’ayo mavomo begerejwe.
Yagize ati : « Hano hagaragara ikibazo cy’abaturage bo mu mirenge ya Kivuye, Butaro, Gatebe n’ahandi, bakoraga ingendo bajya muri Uganda, ubu rero yabagezeho igisigaye ni ukuyafata neza ndetse no gukomeza kuyifashisha mu kurwanya umwanda, rwose baharanire ko iriya miyoboro itazangirika ».
Ubuyobozi bw’Intara y’Amajyaruguru buvuga ko bukomeje kwegereza abaturage baturiye umupaka ibikorwa remezo hafi yabo, bibafasha kugira imibereho myiza.


text:
Huye:Gahunda yo guhuza ubutaka yaciye ubujura bw’imyaka mu mirima
Yanditswe na admin
Abaturage bo mu Karere ka Huye mu mirenge ya Rusatira na Kinazi, bahamya ko guhingira hamwe ibihingwa byatoranyijwe bihingwa ku buso bugari, byaciye ubujura bw’imyaka mu mirima.
Aba baturage bavuze ibi ubwo bari muri gahunda yo kwamagana ubukene, ku munsi mpuzamahanga wo kurwanya ubukene, ubwo batangaga ubuhamya ku bufatanye bw’abantu no ku gukorera hamwe nk’uburyo bwo kwikura mu bukene.
Bagaragaje ko gahunda yo gutoranya igihigwa runaka kigahingwa ahantu hakibereye kandi kigahingwa n’umubare munini w’abantu, ngo bifasha mu buryo bunyuranye, kuko byoroshya uburyo bwo guhinga, gusarura no guhunika, ariko muri rusange ngo bikanatanga umutekano w’ibihingwa mu mirima.
Mukandekezi Feleniane, ukomoka mu Murenge wa Kinazi mu kagari ka Byinza mu Mudugudu wa Gakoni, avuga ko gukorera hamwe byongereye umwete, bituma umusaruro nawo wiyongera ndetse n’abajura basibirwa amayira.
Yagize ati “Icya mbere nishimira ni uko iyo dufatanyije bidutera umwete wo gukora ariko na cya kintu cyo gukorera hamwe tugahinga igihingwa kimwe, bituma no kwibwa cyangwa ubujura bwiba imyaka bugabanuka.”
Mukandekezi agaragaza ko gukorera hamwe kandi byongera urukundo mu baturage, ati “Urugero nk’igihingwa k’ibigori iyo bizwi ko abantu bahinze ibigori nko mu gace rukana no kubirindira umutekano biroroha, kandi umuntu atinya kujyamo kuko azi ko ibyo bigori ari iby’abantu benshi.”
Ku rundi ruhande anavuga ko byorohereza abarara amarondo kumenya aho bakwiye guhoza ijisho, bityo akavuga ko ibyo byose bituruka kuri gahunda nziza batojwe na Leta, yo gukorera hamwe, aho abaturage baba bashyize hamwe imbaraga.
Mukankomeje Marie Louise, na we avuga ko imyaka yahingiwe rimwe yerera rimwe, bityo bikanafasha mu buryo bwo kurindira imyaka ikera neza, icyo gihe no kuzigama imbuto biroroha.
Ati “Ku bikorera mu makoperative byo ni akarusho kuko tuhungukira uburyo bwo guhinga neza, kuko umenya igihe gikwiye cyo kubagara, ukamenya igihe cyo gufumbira n’uburyo bwiza bwo gufumbira kuko muba mwanahuje ubumenyi, ariko tunakoresha uburinzi tukumvikana igihe buri wese azakorera, bityo ubujura bukagenda bucika mu mirima y’amakoperative.”
Gahunda yo guhuza ubutaka hagahingwa igihingwa kimwe kiberanye n’ubutaka bw’ahantu runaka, ni imwe muri gahunda Leta yashyizeho hagamijwe kongera umusaruro w’ubuhinzi, ikaba yaratanze umusaruro mu turere dutandukanye, aho abaturage bavuye ku rwego rwo guhingira inda gusa, bakagera ku rwego rwo gusagurira amasoko bakinjiza amafaranga atubutse, nk’uko babitangamo ubuhamya.
NSHIMIYIMANA EMMANUEL


text:
Abahanga mu bumenyi bwa siyansi bavuga ko bavumbuye ibanga rituma abantu bamwe bakomeza kuba bananutse cyangwa bagakomeza kugira urubavu ruto (bimenyerewe nko kuba kuri "taille"), mu gihe abandi bo babyibuha biboroheye.
Ubushakashatsi bushya bugaragaza abantu baba baturuka mu muryango umwe baba bafite uturemangingo tuba duhuje byinshi, ibishobora gutuma bahuza byinshi. Itsinda ry'abakoze ubu bushakashatsi ku gituma bamwe bakomeza kunanuka kandi barya neza ibyuje intungamubiri byanatera umubyibuho bamwe , baturutse mu bihugu byo ku isi bitandukanye.
Mu myaka ibarirwa mu macumi ishize ya vuba, abashakashatsi bavumbuye impinduka mu ngirabuzima-fatizo zibarirwa mu magana zituma umuntu ashobora kugira umubyibuho ukabije ariko hagiye hitabwa gacye cyane ku ngirabuzima-fatizo zituma umuntu agira urubavu ruto.
Aba bavuga ko ibi bishyigikira igitekerezo cyuko, ku bantu bamwe, kugira urubavu ruto biterwa ahanini no kuba baragize amahirwe yo kugira ingirabuzima-fatizo (genes) bakuye ku bo bakomokaho, kurusha kuba byaterwa n'indyo iboneye yabo cyangwa se imibereho yabo. Aba bashakashatsi basanze kandi ko abantu bafite umubyibuho ukabije biba bishoboka cyane ko baba bafite ingirabuzima-fatizo zifite aho zihuriye no kugira umubyibuho ukabije.
Hagati aho, ubu bushakashatsi bwasanze abantu b'urubavu ruto baba bafite ingirabuzima-fatizo nke zijyanye n'umubyibuho ukabije, ndetse bakanagira impinduka mu duce tw'ingirabuzima-fatizo duherutse kugaragazwa ko hari aho duhuriye no kuba umuntu ananutse ariko bitavuze ko hari ikibazo cy'ubuzima afite.
Kwihutira gucira abandi urubanza
Profeseri Sadaf Farooqi wigisha kuri Kaminuza ya Cambridge yo mu Bwongereza akaba ari na we wayoboye itsinda ry'aba bashakashatsi, yasabye abantu kujya birinda kwihutira gucira abandi urubanza bijyanye n'ingano y'ibiro byabo. Uyu muganga avuga ko kunanuka ntaho bihuriye nuko bitwara neza, cyangwa kugira umutima mwiza, kurusha abandi nk'uko bamwe baba bashaka kubyumvikanisha.
Profeseri Tom Sanders wigisha iby'indyo n'imirire kuri Kaminuza ya King's College London nayo yo mu Bwongereza, yavuze ko ubu ari benshi mu bafite umubyibuho ukabije bawugira bamaze gukura kandi bifite aho bihurira n'aho kuba hatuma byoroha kugira umubyibuho ukabije, kwicara cyane no kudakora siporo no kurya ibiryo byinshi bitera imbaraga.
Inama zitangwa n’abaganga
Impuguke mu by'ubuzima zivuga ko uko waba uteye kose cyangwa uko ingirabuzima-fatizo zawe zaba zimeze kose, inama bakomeza kujya ku kugira ubuzima buzira umuze ari ugukora imyitozo ngororangingo iri mu rugero ikabangikanywa n'indyo yuzuye.
Src: BBC


text:
Kirehe: Bungutse ibyumba by’amashuri 28 bizagabanya ubucucike mu mashuri
Yanditswe na MANISHIMWE NOEL
Abanyeshuri n’abarezi ku Rwunge rw’Amashuri rwa Gashongora (GS Gashongora), mu Murenge wa Gahara, mu Karere ka Kirehe, bavuga ko bashimira Leta yashyizeho gahunda yo kubaka ibyumba by’amashuri bine kuri iri shuri.
Bakagaragaza ko bije ari igisubizo ku kibazo cy’ubucucike cyabangamiraga imyigire y’abanyeshuri, kuko mbere bigaga bicaye ku ntebe ari 5, ibi byumba bishya bikaba bigiye gutuma bazajya biga bicaye ku ntebe ari 2 cyangwa 3.
Ibi byishimo abanyeshuri n’abarezi bo kuri iri shuri babigaragaje tariki ya 02 Gashyantare 2018, ubwo Ubuyobozi bw’Akarere ka Kirehe bwifatanyaga n’abaturage mu gutaha ibyumba 4 bishya byubatswe kuri iki kigo cy’amashuri cya G.S Gashongora, kiriho gahunda y’uburezi bw’ibanze bw’imyaka 9.
Ibi byumba 4 byubatswe kuri iki kigo, ni bimwe muri 28 n’ubwiherero 36 byubatswe hirya no hino mu mirenge 12 igize Akarere ka Kirehe mu buryo budasanzwe, gahunda yatangijwe mu mpera z’umwaka wa 2017.
Kwihangana Simon Pièrre, umwarimu wigisha mu Rwunge rw’Amashuri rwa Gashongora, avuga ko ibi byumba 4 byubatswe kuri iki kigo bije ari igisubizo gikomeye ku kibazo cy’ubucucike bari bafite, bwanagiraga ingaruka zikomeye ku ireme ry’uburezi batanga.
Yagize ati “Ubu ibi byumba bine (4) bitashywe, hatangiye kwigiramo abanyeshuri bo mu mwaka wa mbere no mu wa gatandatu. Bije ari igisubizo cyane kuko ubundi mu ishuri harimo abana 100, ubu ibi byumba ubwo tubibonye biradushimishije, wenda nta bwo bihagije ariko ni inkunga ikomeye. Nibura abana bagiye kujya biga bicaye ku ntebe ari 3, mu gihe ubundi bicaragaho babyigana ari 4-5.”
Kwihangana akomeza avuga ko kuba ikibazo cy’ubucucike kivuyeho, bigiye kuzamura ireme ry’uburezi, umusaruro ukazagaragarira mu mitsindishirize.
Yagize ati “Ku myigishirize iyo ufite abana benshi kubakurikirana usanga bigoye. Ubu bigiye gutanga igisubizo ku myigishirize n’imyigire kandi n’ireme ry’uburezi rigiye kunozwa. Intebe zabonetse, twabonye amashuri meza, ubu tugiye kwita ku bana tunabakurikirane neza.”
Abanyeshuri biga mu Rwunge rw’Amashuri rwa Gashongora na bo bavuga ko imyigire yabo igiye kurushaho kuba myiza nk’uko bigaragazwa na Tuyisabimana Jean Claude, wiga mu mwaka wa mbere mu burezi bw’imyaka 9.
Yagize ati “Bigiye kudufasha kwiga, amasomo agende neza, harimo ibikoresho n’intebe nziza bizadufasha kwiga.Tuzatera imbere mu bumenyi, no gutsinda.”
Mugenzi we witwa Mushimiyimana Dévotha, nawe yagaragaje ko kuba bicaraga ari 5 ku ntebe byababangamiraga cyane, ku buryo wasangaga hari n’abinubira kuza kwiga bitewe no kutisanzura mu ishuri.
Yagize ati “Twajyaga twicara turi bane cyangwa batanu ku ntebe imwe, ariko ubu ni byiza tuzajya twicara turi babiri cyangwa batatu. Bizadufasha kunguka ubumenyi no kwiga twisanzuye kuko ubundi kubera ko twabaga turi benshi byatubangamiraga, twabyiganaga.”
Mukandarikanguye Géraldine, Umuyobozi w’Akarere ka Kirehe wungirije ushinzwe imibereho myiza y’abaturage, avuga ko ibi byumba by’amashuri bije gukemura ikibazo cy’ubucucike, gusa akagaragaza ko ikibazo cy’ubucucike mu bigo by’amashuri muri aka karere kigihari, hakaba hakenewe ubufatanye ngo gikemuke burundu.
Yagize ati “Nta bwo turagera kuri 50% ku byo twifuza gukora ku kibazo cy’ubucucike, turacyakeneye kubaka ibyumba bindi by’amashuri, hari n’imirenge twubatsemo ibyumba bindi by’amashuri bitari muri iyi gahunda idasanzwe.
Ni gahunda ikomeje gushyira imbaraga mu kubaka ibyumba by’amashuri kugira ngo hatabaho abana babuzwa amahirwe yo kwiga bitewe n’impamvu iyo ari yo yose.”
Ubuyobozi bwashimiye abaturage bo muri aka karere ubushake n’umusanzu batanze mu kubaka ibyumba by’amashuri byatashywe, abanyeshuri basabwa kwiga bashyizeho umwete, kandi buri mwana wese ugejeje igihe cyo kwiga; akiga.
Ibyumba by’amashuri 28 n’ubwiherero 36 bwubatswe mu buryo budasanzwe kuva muri Nzeri 2017 mu Karere ka Kirehe, byuzuye bitwaye amafaranga y’u Rwanda agera kuri miliyoni 196, byubatswe ku bufatanye bw’inzego zitandukanye zirimo Akarere, abaturage n’ingabo z’u Rwanda.
Abaturage bo muri aka karere kandi basabwe kugira uruhare mu kubungabunga ibi byumba by’amashuri byubatswe, dore ko banazi imbaraga nyinshi byasabye, kuko n’abo ubwabo babigizemo uruhare.
Iyi gahunda yo kubaka ibyumba by’amashuri bishya no gusana ibishaje iri mu turere twose tw’igihugu, ikaba yaratekerejwe mu gukemura ikibazo cy’ubucucike mu mashuri, bwatumaga hamwe na hamwe abana batiga neza.


text:
Yanditswe na UMUHIRE Valentin
Ku munsi w’ejo tariki ya 28 Mutarama 2020,umunsi wiriwe wabaye undi wundi by’umwihariko mu Mujyi wa Kigali.
Ubukonje bukabije n’imvura idasanzwe byari mu bice byose by’Umujyi ,amazi menshi yaretse mu mihanda ndetse n’ahantu hatandukanye higanjemo ibishanga amazi yaretse aruzura.
Imvura yari nyinshi.n’abakoreshaga imodoka ntibari borohewe (foto:TNT)
Byatangiye mu gitondo ijuru bigaragara ko ryahindutse mu Mujyi wa Kigali.Uko amasaha yicuma imvura iba igeze hasi ,maze yiriza umunsi wose abantu hirya no hino babura amajyo aka yamvugo ngo”uyu munsi hararya umwana ufite nyina”.Iyi mvura yanyuzagamo igasa n’igabanyutse mu duce tumwe na tumwe gusa irakomeza kugeza mu masaha y’umugoroba.
Imyuzure yari yose hafi no gutwara abantu (foto:TNT)
Iteganyagihe ryari ryayihanuye
Mu itangazo riburira iki kigo cyatanze ku mugoroba wo kuwa mbere tariki 27 Mutarama 2020, cyatangaje ko bitewe n’isangano ry’imiyaga ndetse n’ubuhehere bw’umwuka bukomeje kwiyongera mu karere u Rwanda ruherereyemo, guhera ku mugoroba wa tariki 27 kugeza kuri 28, ndetse no ku itariki ya 31 Mutarama kugera ku ya 01 gashyantare 2020, hateganyijwe imvura nyinshi iri hagati ya milimetero 25 na 50, mu Ntara y’Amajyepfo, iy’Uburengerazuba n’Iy’Uburasirazuba.
Iryo tangazo rikomeza rigira riti’Mu Ntara y’Amajyepfo imvura nyinshi iteganyijwe cyane cyane mu Turere twegereye ishyamba rya Nyungwe.
Imvura nyinshi kandi iteganyijwe mu Ntara y’Uburengerazuba, no mu Ntara y’Uburasirazuba mu Turere twa Rwamagana, Kayonza, Ngoma na Bugesera.
Meteo Rwanda kandi yatangaje ko uretse mu turere twavuzwe haruguru, imvura iteganyijwe hirya no hino mu gihugu ku matariki yatangajwe, ariko ho ikazaba iringaniye.
Bitaganyijwe kandi ko iyo mvura iba irimo umuyaga uri hagati ya metero eshanu na 10 ku isegonda (5-10 m/s), mu Ntara y’Uburasirazuba hakaba ari ho hari bugaragare umuyaga mwinshi kurusha ahandi.
Umuyobozi w’ishami rishinzwe serivisi z’ubumenyi bw’ikirere Mathieu Mabati Mugungu mu kigo cy’igihugu cy’iteganyagihe yabwiye TNT ko uyu muyaga ushobora kwangiza byinshi cyane cyane mu turere tw’Intara y’Iburasirazuba kubera imiterere y’aho.Ati”ahantu nkahariya hashashe imiyaga myinshi ishobora kuzana amakuba ,ishobora kwiga imyaka cyangwa ikaba yanatwara ibisenge by’inzu.
Bwana Mugunga araburira abantu kutegera imigezi uko bikomeye ndetse n’ahantu hose hashobora gushyira ubuzima bwabo mu kaga nko mu bishanga.”Abantu bakwiye gufata ingamba zo kwirinda aho bibaye ngombwa ko bakenera ubutabazi bagahamagara inzego zibishinzwe nk’umuryango utabara imbabare Croix rouge ndetse na Minisiteri ifite Ibiza mu nshingano zayo.
Mu minsi yashize Ikigo cy’igihugu cy’iteganyagihe cyari cyatangaje ko aya mezi atatu ya mbere ya 2020 ashobora kuzagaragaramo imvura nyinshi kuruta iyo muri 2019.


text:
Impamvu zishobora gutera URUPFU mu gihe cyo gukora imibonano mpuzabitsina – INTERVIEW
*Gufata imiti ibyibushya, ikuza igitsina
*Imibonano yo gushaka kwemeza uwo muri kumwe
*Indwara zidakira zigabanya imbaraga z’umubiri
*Ibindi….
Mu gitondo cyo kuri uyu wa mbere nibwo humvikanye inkuru y’umusore wo mu Karere ka Gatsibo, mu Murenge wa Kabarore, Akagari ka Nyarubuye mu Mudugudu wa Karenge wapfuye ubwo yakoraga imibonano mpuzabitsina n’umukobwa yari yihebeye.
Ni ibintu byateye urujijo benshi bibaza uko umuntu ashobora gupfa ari muri icyo gikorwa.
Umuseke mugushaka kumenya ikintu gishobora gutera urupfu mu gihe ari mu gikorwa cy’imibonano mpuzabitsina, wabajije Dr Mulimbi Ephrem, Umuganga w’indwara rusange ku ivuriro rya Benefactor David Clinic, riherereye mu Murenge wa Nyamata mu Karere ka Bugesera maze asobanura byinshi.
Umuseke: Ni ryari umuntu ashobora gupfira ari mu gikorwa cyo gukora imibonano mpuzabitsina?
Dr Mulimbi Ephrem: Ni mu gihe umuntu asanzwe arwaye indwara y’umutima cyangwa umuvuduko w’amaraso. Hakaba abasore bamwe na bamwe bashobora gukoresha imiti yongera imbaraga kugira ngo babashe kubikora.
Ibyo bintu byose biba bifite ingaruka ku buzima bishobora gutuma umutima agira ikibazo kubera ko amaraso menshi y’umubiri ajya mu ruhande rw’igitsina mu gihe arimo akora imibonano mpuzabitsina.
Umuseke: Bifata igihe kingana gute ngo umuntu apfe ari mu gikorwa cy’imibonno mpuzabitsina?
Dr Mulimbi Ephrem: Kenshi ni urupfu rutunguranye, ntiruteguza. Kubera ko ni imiti imeze nka moteri y’umubiri kugira ngo isunike amaraso, imeze nka essence. Umutima urahagarara ndetse ugapfa burundu, iyo udafite ugufasha ngo arebe uko yagarura umutima bwangu, ahita apfa mu masegonda. Ushobora gusanga umuntu yapfira mu gikorwa uwo muri kumwe atekereza ko uri kuruhuka.
Umuseke: Ni bande bafite ibyago byo kwitaba Imana muri icyo gihe?
Dr Mulimbi Ephrem: Ni abantu bakuze bari hejuru y’imyaka 50 ni bo bantu ba mbere, usanga utunyangingo twabo turi gusaza, nta mbaraga agifite kenshi ni bo bakunze gukoresha iyo miti.
Abandi ni abakunze kuba bafite indwara za diyabete cyangwa indwara z’umutima n’izindi ndwara zishobora kugabanya imbaraga z’umubiri gahoro gahoro, bakaba babivanga nay a miti.
Umuseke: Ibiyobyabwenge byo ntibishobora gutera urupfu mu gihe cyo gukora imibonano mpuzabitsina?
Dr Mulimbi Ephrem: Yego birashoboka kuko byose ni ibiyobyabwenge. Ikintu cyose gishobora kunaniza umutima, kubera ko umutima ni ryo zingiro ry’ubuzima. Urubyiruko ndetse n’abandi bakoresha iyi miti n’ibiyobyabwenge bishobora kugira ingaruka cyane mu gihe cyo gukora imibonano mpuzabitsina.
Umuseke: Ni nde ufite ibyago byinshi byo gupfa hagati y’umugabo n’umugore, umusore n’umukobwa?
Dr Mulimbi Ephrem: Bose barabifite ku rugero rumwe, ntabwo bishobora guterwa n’igitsina runaka, biterwa n’ikigero cy’imyaka, indwara z’akarande uba usanzwe ufite, ubwoko bw’ibiyobyabwenge cyangwa imiti ukoresha, nta gitsina runaka wavuga gifite ibyago kuko byose bikoresha imbaraga mu buryo bumwe.
Umuseke: Abantu baragirwa inama ki mu kwirinda urwo rupfu?
Dr Mulimbi Ephrem: Icya mbere inama abantu bakeneye nizo kwitwara neza. Kuko imfu nyinshi usanga ari abasore, ari ababyeyi bakunda gujya hanze y’ingo zabo cyangwa bashaka gukora imibonano mpuzabitsina nk’umwuga.
Buri gihe cyose bayikora bashaka kwemezanya, bagakoresha imiti maze na yo ikaba yabatera urupfu. Bagomba gutuza bakaguma mu rugo, abasore batarashaka bakaguma hamwe, bagategereza igihe cyabo ni cyo cya mbere.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Die
Uyu munsi tariki ya 16 Werurwe, amahugurwa mu bikorwa (Pratique) y’abasifuzi yakomeje kuri Stade Amahoro i Remera.
Abashyitsi bakuru bahagaragaye ni umuyobozi mu kuru wa FERWAKA ubwe ndetse na DTN (Umuyobozi Ushinzwe Tekinike muri FERWAKA).
Icyahagaragaye ni imyigishirize n’ibazwa bidasanzwe birimo ubuhanga byaranze aya mahugurwa!
Ni ubwambere habonetse ubu buryo bunoze kandi budahenze butanzwe n’abanyarwanda ubwabo. Dieudonné Mwizerwa, wakomeje atanga aya mahugurwa, yerekanye aho atandukaniye n’abandi bigisha.
Tubibutse ko uyu musore mu buzima bwe busazwe y’ize amategeko, kandi akaba afite umukanda w’umukara na dani ya gatatu muri Karate.
Nyuma y’aho aboneye impamya bumenyi yo mu rwego rwa B mu basifuzi ba Afrika yose (yoherejwe na FERWAKA), yakomeje agenda ibihugu bitandukanye bimutumira mu gutanga bene aya mahugurwa. Aha twavuga nk’ubugande aho yagiye unshuri zirenga ebyiri atanga aya mahugurwa mu bihe birenze iby’umwumweru bibiri.
By’umvikane ko amaze kugira ubunararibonye ku buryo uretse n’u Rwanda ruri kumubyaza umusaruro, ibindi bihugu duturanye no mu karere badakwiye gushidikanya kumwitabaza.
Ibi bizame bigikomeza kuri Stade Amahoro i Remera, biraza gusozwa no kuvuga urutonde rw’abatsinze ndetse n’ijambo nyamukuru ry’umuyobozi mukuru wa FERWAKA.
René
Andi mafoto:
Bamwe mu basifuzi bakoze ikizame mu bikorwa
No kuzamura igitambaro si ugupfa kugitereza birigwa
Arias “Olsegun muto” ubwo yatangaga amahugurwa asoza
Dieudonné Mwizerwa ari gutanga amabwiriza!


text:
Health
Umuryango Imbuto Foundation wiyemeje gushyira ingufu muri gahunda mbonezamikurire y’abana bato-Umutoni Sandrine
240 total views, 3 views today
Umuyobozi wa Imbuto Foundation, Umutoni Sandrine, yagaragaje ko uyu muryango washyize imbaraga muri gahunda mbonezamikurire y’abana bato (ECD) kuko ubukungu bw’igihugu bushingiye ku baturage bacyo.
Yabigarutseho kuri uyu wa 9 Nyakanga 2018 mu muhango wo gutaha ECD ya Karambi iri mu Murenge wa Kivumu mu Karere ka Rutsiro, itangirwamo serivisi zo kwita ku burere bw’abato, kubungabunga isuku yabo, imirire myiza, ubuzima, umutekano n’uburenganzira bwabo. Ibarizwamo abana 120 barimo abo mu Kagari ka Karambi n’abakozi b’Uruganda rwa Kawa rwa RWACOF, mu gihe abarenga 300 bitabwaho mu ngo zabo.
Umutoni Sandrine yavuze ko uyu munsi ari uwo guhigura umuhigo wa Madamu Jeannette Kagame wo muri Mutarama 2017 wo kwegereza abaturage bo muri aka gace serivisi zo kwita ku mibereho y’abato.
Yagize ati “Umuryango Imbuto Foundation wiyemeje gushyira ingufu muri gahunda mbonezamikurire y’abana bato kuko ubukungu dufite bwa mbere ari abantu. Uyu munsi twatashye urugo mbonezamikurire y’abana bato rw’icyitegererezo rwa Karambi rutanga serivisi zikomatanyije hifashishijwe abafashamyumvire babihuguriwe kandi babihemberwa.”
Yasabye ababyeyi gukomeza gushyigikira iyi gahunda igamije iterambere rirambye kuko kurera umwana akiri muto byahozeho mu muco.
Uru rugo rushamikiyeho izindi 30 zibarizwamo ababyeyi bongerewe ubumenyi bwo kurushaho kwita ku bana babo babifashijwemo n’Ishami ry’Umuryango w’Abibumbye ryita ku Bana (UNICEF) kugira ngo izi serivisi zigere ku mudugudu.
Visi Perezida wa Tamari Foundation, Della Tamari, yashimiye Imbuto Foundation ifite icyerekezo cyo kubaka ahazaza h’u Rwanda.
Yagize ati “Imbuto Foundation yakomeje gutanga umusanzu mu kubaka ubuzima bw’umuryango Nyarwanda. Twe nka Tamari Foundation dusangiye icyo cyerekezo.”
Ababyeyi bahawe umukoro
ECD zashyizweho mu kwita ku mibereho y’abana batarengeje imyaka itandatu, gutoza imiryango yabo kubitaho no kurwanya ikibazo cy’igwingira; imibare yo mu 2015 yerekana ko ku rwego rw’Igihugu abana bari munsi y’imyaka bangana na 38.5% bagwingiye; Rutsiro ifite abagera kuri 45.8%.
Guverineri w’Intara y’Uburengerazuba, Munyantwali Alphonse, yashimiye Madamu Jeannette Kagame washatse abafatanyabikorwa beza, mu kubaka ECD ya Karambi.
Ati “Urugo mbonezamikurire ruboneye rukwiye guhera mu muryango, ukaba ufite ubumenyi. Babyeyi dushakishe ubwo bumenyi ku buryo buri muryango uzahinduka urugo mbonezamikurire y’abana bato. Ibyo buri mubyeyi abitahane nk’inshingano. Mu gushimira Madamu Jeannette Kagame twamufasha kwihutisha ibi bikorwa, we n’abafatanyabikorwa bakazongera kudusura tumwereka aho twigejeje. Ababyeyi niba dushaka gusaza neza dukwiye kurera neza.”
Umuryango wa Mbonigaba Emmanuel na Dusabemariya Espérance bahamirije imbaga uko babonye ituze nyuma yo kwigishwa gutegura ifunguro ryuzuye, kwita ku bana, kwizigama n’ibindi.
Umunyamabanga Uhoraho muri Minisiteri y’Uburinganire n’Iterambere ry’Umuryango (Migeprof), Umutoni Gatsinzi Nadine, yashimangiye ko iyi gahunda ifasha guteza imbere imikurire iboneye y’ abana.
Ati “Intego ni ugutegura ejo hazaza heza h’ igihugu cyacu. Turifuza ko iyi gahunda yagezwa mu gihugu hose, kugira ngo izi serivisi zishobore kugera ku bana benshi. Baturage muzirikane ko uru rugo ari urwanyu. Mwitabire serivisi zirutangirwamo kandi murufashe gukora neza. Mukore kandi muharanira kwigira kugira ngo igihe inkunga y’aba bafatanyabikorwa izaba irangiye, uru rugo ruzakomeze gukora.”
Muri Rutsiro hari ECD zirindwi ndetse hari n’izindi ebyiri zateganyijwe mu ngengo y’imari ya 2018-2019.
Ingo mbonezamikurire y’abana 4100 zimaze kubakwa mu gihe biteganyijwe ko zizongerwa zikagera mu tugari na serivisi zihatangirwa zikagera kuri bose.
Kuva mu 2013, Imbuto Foundation n’abafatanyabikorwa bayo bagejeje serivisi mbonezamikurire ku bana bato barenga 9000 n’ababyeyi bagera ku bana benshi 9945 mu turere 15.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text: Banyarubuga muhangana n'ikibazo cy'ubwicanyi, Ubukoronize mu Rwanda bwagaruwe n'agatsiko k'abanyamahanga, abategetsi b'u Rwanda ni imfungwa zabo. "Mwigira ubwoba isi iragenda yumva kandi isobanukirwa. Niba bamwe batabizi, iyi communication ku bwicanyi yatangiriye ku kibazo mu banyarwanda, bamwe bashyigikira abicanyi tutsi karahava abandi bicisha hirya ariko ukuri kuranga kubakubita hasi ndetse bamwe bigirayo. Ikibazo cyarakomeje noneho hakurikiraho gahunda ireba za institution z'u Rwanda hirya ibintu biradogera biravugwa bamwe bati dushyire mu gaciro abandi bati oya, ab'ibanze bati "OYA" nimwemere ko abahutu bishwe mubahambire n'ababo. Ikibazo cyarakomeje munzego mpuzamahanga nabo bashyiraho akabo ariko baribeshya birimo birabakubita hasi, nibareba nabi bazahava ari ibivume bitazongera kugira agaciro mu isi y'abantu. Kuri ubu icyo umunyamahanga ashaka kumvisha ni ukuvuga ngo génocide y'abahutu yabaye Congo kugirango byitwe ko ikibazo kiri hagati y'ibihugu bacyambure abaturage. Ibyo kandi bazabinyanganyiriza mu ba Congomani bamaze guhindurwa abicanyi kubera imitwe y'abicanyi yashyizweho kubushake muri congo. Iby'ubwicanyi bwa kera bwose n'ubwicanyi bw'ubu bukorerwa abakongomani bizavanga byose byitwe iby'abakongomani byose bizimirire iyo. Barashaka kwibagiza génocide y'abahutu yakorewe mu Rwanda kugirango bagumisheho ubutegetsi bwa gihake bushingiye kubwicanyi barimo bashyiraho muri Afrika. Ikindi kigomba kumenywa ni uko buriya butegetsi bw'u Rwanda si ubutegetsi bwashyizweho na leta y'abanyamerika bose n'abanyaburayi bose ahubwo ni ubutegetsi bwashyizweho na groupe y'abantu bake bari bafite ijambo muri izo leta hirya no hino bakoresha n'amafaranga banizeza kuhakura inyungu kubera congo n'ibindi, kandi nibiba ngombwa twumva ko benewabo bazabashyira ahagaragara bikagaragara ukuntu ubuzima bw'umututsi n'umuhutu bwaguranywe amafaranga na expérience politique isi yarabimenye ndetse benshi barabyivugira ko bazabyitangariza. Buriya butegetsi bw'i Rwanda ni ubutegetsi bwashyizweho muri politiki yo kugerageza no gukomeza gukoresha uburyo minorité igaragura abiyita majorité ikoresheje iterabwoba n'ubwicanyi n'ibindi. Ikibabaje ni uko ibyo byakozwe n'abantu batitaye kunyungu z'abaturage basanzwe b'ibihugu byitwa ko byashyizeho ubwo butegetsi. Abandi babushyiriyeho kugarura ubukoroni wifashishije agatsiko ucunga neza uko ushaka. Niyo mpamvu bihitiramo les criminels kugirango babone uko babaragira. Ni ya gahunda yo gufata abanyururu ukaba aribo uhindura abakozi bakozi ngo bakoresha abandi. Ng'ako akaga u Rwanda rwahuye nako. Ubukoroni bwaragarutse muri 21 siècle. Kubijyanye na génocide yakorewe abahutu, icyo umuntu atagomba kwemera, ni uko agomba gusaba ko ikibazo cya génocide yakorewe abahutu mu Rwanda gikemuka kuri ubu, kuko nikidamuka kizahinduka umutwaro w'iteka uzajya uryanisha abanyarwanda kandi nta mututsi cyangwa umuhutu wakwizera kubyungukiramo cyangwa kubiheza burundu. Uzibeshya azashaka kubihisha. Ba expert n'uburyo bakoreshwamo Kubireba abantu bitwa experts bakoreshwa ngo bagumye bashyigikire ubwicanyi n'ubukoronize bukorerwa abanyarwanda, mugomba gusobanukirwa ikintu kimwe. Nta cyandikwa ku rwanda kitazwi n'abatega amatwi hirya no hino, kijya gusohoka kizwi. Ndetse nta kitandikwa kidafite icyo kigamije. Bamwe mubo bita ba expert bafite projets bakoraho zizwi n'abagomba kubimenya. Abagomba kubimenya hari abakora ako kazi hakaba na bene wabo bandi bafite za contrat de lobbying na Communication basinyanye n'abica cyangwa ababashyigikiye. Iyo kipe ifite ibinyamakuru bakorana bakagira n'abo bita ba expert bakorana. Buri wese ni mpereza nanjye ngutunganyirize ibyo ushaka. Niyo mpamvu umuntu amenyereza abantu umurongo ejo ukabona yanazemo akantu cyangwa akabikora muburyo buhishe bigoye kumenya. Mwe kuba abana ngo hagire unyurwa manuma. Buri munyarwanda arasabwa gusobanukira kandi agashishoza kukantu kose gahise yitonze. Abenshi muba expert barakora imirimo yabo hakaza abandi iruhande bati tunagiremo aka kantu ntacyo bitwaye. Byaba ari igitabo ati tunagiremo utu twa phrases zimwe ariko usanga ari stratégiques kugirango ibintu byerekere iyo bigomba kwerekera habi ho kumara abanyarwanda no gushyigikira ikibi. Icyo mugomba kumenya Ntabwo mufite uburenganzira bwo kwizera runaka. Ahubwo mugomba gushimishwa n'icyo akoze cyiza. Kandi nimwihereho mwe abanyarwanda mukundane kandi mwizerane kuko mwifitemo abanyabwenge bahagije ndetse mufite n'icyo murusha abo bandi kuko muzi u Rwanda. Nimutega ikivuye hanze cyonyine muzamenye ko nta munyarwanda uzarokoka. Niba umunyamahanga afite ubushake nimumwegere nibyiza gukunda abanyamahanga kuko niwo muco wa kinyarwanda, niba umunyamahanga ayobye mwitinya kumubwira uti wayobye uti kandi tugusabye ako kanya guhita wikosora. Niba umuntu akoze byinshi byiza agakubitamo ikibi kibikubura byose wimutaho igihe kandi wigira ubwoba bwo kumuhangara. Iyo abishwe bose baza kugira amahirwe yo kumenya aho urupfu ruturuka ubu tuba dufite abahutu n'abatutsi benshi bakiriho kandi baba badufasha guhangana n'urupfu. Mwigira ubwoba. Mwica iruhande rw'ikibazo. Iyo ikintu cyabaye ikibazo ubwo kiba cyagusabye kugihanga ijisho kandi ukakibwira uti ndahari ntacyo umbeshya. Bamwe ni expert mubyo bize ariko natwe abanyarwanda twarabyize kandi turi ba expert mugushobora kubaho. Iyo umuntu ashoboye kubaho muri ubu bwicanyi bwaranze u Rwanda budasanzwe aba ari expert kuko kubaho bitoroshye. Mwigira ubwoba ahubwo nimujagajage imfuruka ziturukamo urupfu, ndetse nimuhige inkingi z'urupfu aho ziri hose haba mubanyarwanda, mu banyamahanga no mubihugu. Nimubwire isi muti natwe abanyarwanda dukeneye uburenganzira bwo kubaho no kugira demokarasi isesesuye. Kandi ibyo birashoboka kubigeraho. Mwigira ubwoba ahubwo nimugire ubutwari. Ahari inkingi y'urupfu hose haba mubanyarwanda cyangwa mubanyamahanga izumirwa izashenya vuba kuko inyinshi zimaze gushenya. Mwigira ubwoba kandi mwe guca iruhande rw'ikibazo". Bahizi


text:
Byagarutsweho ubwo hasozwaga amahugurwa y’iminsi itanu yahuje abagera kuri 42 bahagarariye amatorero ya ADEPR, Apostolique, Anglican, Methodist n’Ababatisita (UEBR). Bakaba barongerewe ubumenyi n’Umuryango wa Gikirisitu witwa Life In Abundance (LIA) hagamijwe ko baba aba mbere mu bikorwa bizana impinduka aho batuye.
Mahirwe Obadias uyobora LIA mu Rwanda yavuze ko bifuza ko amatorero afasha abayoboke bayo kugera ku iterambere ryuzuye rya roho n’iry’umubiri.
Ati “Twifuza ko bajya mu bikorwa byo kwizigamira bakita ku gufasha abatishoboye, bajye mu burezi bafashe abana batiga bashobore kwiga amashuri, mu buzima bashishikariza abantu kwishyura mituweli noneho no mu mibanire myiza n’abandi barebe ingo zitabanye neza bazifashe kubana neza nk’abantu b’Imana.”
Bamwe mu bahuguwe bavuze ko bungutse byinshi bigiye gutuma bahindura imikorere.
Mukareta Julienne ati “Nari nsanzwe numva nakora uko mbishaka ntegereje kwigira mu Ijuru gusa, ariko ubu navuye mu bujiji nsobanukirwa ko ngomba kwita ku iterambere ryo mu rugo rwanjye ndetse n’iry’aho ntuye. Iwanjye mu rugo ngiye gutangira kwizigamira nzigamira n’abana, ngiye guhindura ubuzima iwanjye nimakaza isuku kandi ntangira mituweli ku gihe.”
Rukundo Eric we yavuze ko agiye kwita ku kubyaza umusaruro umwuga wo kubaka yigiye i Iwawa ubwo yari yaragiye kugororwa.
Ati “Ndi umwe mu bavuye Iwawa kandi nahigiye umwuga wo kubaka. Inyigisho twigiye hano zamfashije gufunguka mu mutwe numva ko ngomba gutezwa imbere n’uyu mwuga nzi. Ngiye kuwubyaza umusaruro kugira ngo mbeho neza n’umuryango wanjye ubeho neza.”
Abahuguwe basabwe kujya gusangiza ubumenyi bahawe abo mu matorero bahagarariye kandi bakibuka ko bakwiye kuba aba mbere mu kuzana impinduka ziganisha ku mibereho myiza mu ngo zabo n’aho batuye. Basabwe gukumira imirire mibi mu ngo zabo n’indwara zikomoka ku isuku nke.


text:
YASUWE 93
Perezida Paul Kagame yavuze ko bitumvikana uburyo usanga hari serivisi abaturage bajya gushaka mu bihugu by’abaturanyi kandi ugasanga mu Rwanda hari ubushobozi bwo kubikorera mu Rwanda ariko ugasanga ntibikorwa kubera ikibazo cy’abayobozi bakora nabi.
Mbere yo gutangira ijambo rye, Perezida Kagame yabanje gusaba abaturage kongera kuririmba indirimbo yashyuhije abantu benshi, yitsa iti “ibidakwiriye nimbibona nzabivuga, kuko ibyo Kagame yatugejejeho nta wabisenya ndeba, oya kirazira!”, avuga ko ari indirimbo nziza cyane ariko asaba ko “hahindurwamo akantu, [ahari izina rye] bakavuga ko “ibyo twigejejeho cyangwa leta, cyangwa FPR [yatugejejeho] nta wabisenya tureba”.
Yavuze ko hari ikibazo cy’abaturanyi kuva kera bashaka gutera u Rwanda ibibazo, ariko ko abaturage igihugu cyabo bagomba kukirinda.
Ni ijambo yavuze mu gihe muri aka Karere ka Burera usanga hari serivisi nyinshi abaturage bajyaga gushaka muri Uganda, cyane ko ari muri metero nke uvuye mu Murenge wa Butaro aho Perezida Kagame yahuriye n’abaturage.
Ati “Ntabwo turi abacakara b’abaturanyi, ntabwo turi insina ngufi, ntabwo duhimbirwaho, ariko abayobozi iyo barangaye batera ikibazo. Ibyo mujya gushaka hanze y’imipaka ibyinshi biri hano, mubisiga hano. N’amasoko. Ariko abayobozi baragenda bakibera mu mijyi, hari mu murwa mukuru bakibwira ko Isi irangirira aho ngaho.”
Yavuze ko hari uwamubwiye ko bambuka imipaka bajya gushaka imigati, akibaza impamvu abayikorera mu mijyi batajya kuyikorera muri aka karere cyangwa bakanayijyanayo.
Ikindi yagarutseho ni “ingero z’abana bambuka imipaka bakajya kwivuza ibintu ndetse n’uburyo bwo kubikora bwaratangiriye mu Rwanda”.
Mu mwiherero w’abayobozi uheruka Perezida Kagame yakomoje ku bana usanga bajya kwisiramuza muri Uganda, kandi ugasanga n’uburyo bwifashisha impeta mu gusiramuza impeta bwaravumburiwe mu Rwanda.
Ibyo ariko ngo iyo bidafite abayobozi babishyira ku murongo, “bivamo ikibazo nyine. Ibyo rero turaza kubikemura. Abaturanyi bashaka kudutera ibibazo mwe mubihorere dukemure ibibazo byacu. Aho bazumvira ko kubana neza ari ngombwa tuzabana neza.”
Ati “Iyo waduhinduye akarima ka we uhingamo ibyo ushaka, natwe hari ibyo dushaka. Abaturage ndibwira ko mubyumva, abayobozi bagomba kubyumva, igihe kibaye kirekire cyo guhindura imyumvire y’igihe tugezemo na politiki y’igihugu.”
Yavuze ko iyo politiki ari ukuba abanyarwanda bakorera hamwe ntawe basiga inyuma, ku buryo ibitandukanye n’iyi politiki bitakwihanganirwa.


text:
Prostate ni agasabo gato gaherereye hafi y’uruhago, gafite inshingano yo kurekura amatembabuzi amwe aherekeza intanga ngabo ndetse no kuyabika. Aka gasabo gashobora gufobagana kakaba kanini cyangwa kakegerana kakaba gato.
Ni bande bibasirwa cyane n’uburwayi bwa Prostate ?
Ubusanzwe Prostate ni urugingo rufitwe n’abantu b’igitsina gabo gusa,uko rero umuntu agenda asatira izabukuru ni nako ibyago byo kurwara Prostate byiyongera,Abashakashatsi bavuga ko guhera ku myaka 40,Prostate yawe ishobora kugenda isaza cyane ndetse bikaba byanatuma irushaho gukora nabi,bityo ukaba wagira ibibazo bikomeye ndetse birimo no kurwara kanseri yayo.Ni byiza rero kuyirinda hakiri kare kuko ishobora kugukururira ingorane zikomeye.
Ibimenyetso 10 byakuburira ko Prostate yawe itangiye gukora nabi
1. Gushaka kujya kunyara kenshi mu ijoro.
2. Kudashobora gutangira kunyara cyangwa guhagarika ubwo bushake mu gihe ugiye kunyara.
3. Kunyara ukumva ziraza ari nke ugereranyije n’uko ubishaka. Cyangwa kunanirwa kurangiza kunyara ngo wumve zishizemo.
4. Kumva umeze nk’uri gushya mu gihe uri kunyara.
5. Kubona amaraso mu nkari.
6. Kugira amaraso mu masohoro.
7. Kugira uburibwe mu mayunguyungu, no mu gace k’umugongo ko hasi.
8. Kugira uburibwe cyangwa uburyaryate haruguru y’igitsina n’impande zaho.
9. Kubabara mu magufa yo mu mugongo wo hasi (iyi ndwara iba yakomeye cyane).
10. Kugira ibibazo byo gufata umurego w’igitsina.
Ni gute wakwirinda ibyago byo kurwara Prostate ?
Mu kwirinda indwara zifata Prostate jya wita kuri ibi bikurikira :
• Jya wita ku mirire iboneye cyane cyane niba urengeje imyaka 40, ujye uhekenya karoti byibuze 1 ku munsi ndetse no kurya amafi bitari kenshi cyane.
• Jya ukora sport byibuze gatatu mu cyumweru
• Irinde umubyibuho ukabije
Ese wari uzi ko hari imiti wakoresha yizewe mu kuvura ndetse no kwirinda indwara zifata Prostate ?
Yego,ubu hari imiti yabonetse ikoze mu bimera ikoreshwa ku rwego mpuzamahanga kandi ikaba yizewe kuko yemewe n’ibigo bikomeye nka FDA (Food and Drug Admnistration), ifasha kurinda ndetse no kuvura indwara zifata Prostate,ku bantu barwaye prostate
iyi miti ifasha prostate yabo gukora neza ndetse igahangana cyane n’uburwayi buri muri prostate. Muri iyo miti twavugamo nka : Prostasure capsule,B-carotene&Lycopene capsule,Ginseng Rh capsule,....Ni byiza ko abatararwara prostate,bayirinda kuko ni indwara iri guhitana abagabo cyane,Umuti ukoze mu bimera witwa B-carotene&Lycopene capsule ukurinda prostate ngo itangirika. Twabibutsa ko iyo miti nta zindi ngaruka igira ku muntu wayikoresheje kuko ikoze mu bimera ikaba ari myimerere.
Uramutse ukeneye iyi miti y’umwimerere wahamagara kuri numero 0785031649/0788698813 cyangwa ukagana aho Horaho Life dukorera mu mugi wa Kigali mu nyubako yo kwa Rubangura Muri etaji ya 3 mu muryango wa 301 na 302.Ushobora no gusura urubuga rwacu ari rwo www.horahoclinic.rw
PT Jean Denys/horahoclinic.rw


text:
NURC yagaragaje imikoranire ifitanye n’amadini n’imitwe ya politiki mu bumwe n’ubwiyunge
Yanditswe na SEZIBERA ANSELME
Komisiyo y’Igihugu y’Ubumwe n’Ubwiyunge (NURC), yagaragarije Komisiyo y’ingengo y’Imari, Ubukungu n’Umutungo mu Nteko Ishinga Amategeko intambwe imaze guterwa ku mikoranire hagati yayo, amadini n’imitwe ya Politiki mu gushimangira ihame ry’ubumwe n’ubwiyunge mu banyarwanda.
Ibyo byagarutsweho mu kiganiro NURC yagiranye n’Abadepite bagize iyo Komisiyo hagaragazwa imikoreshereze yayo y’ingengo y’imari y’umwaka ushize n’iy’uyu mwaka wa 2018/2019.
Nk’uko Abadepite bagize iyo Komisiyo y’Ingengo y’Imari babigarutseho, bifuje gusobanukirwa birushijeho icyo NURC ikora mu kwinjiza mu buryo bwagutse kandi bwimbitse gahunda y’ubumwe n’ubwiyunge mu madini n’amatorero ndetse n’imitwe ya politiki ikorera mu gihugu no kugaragarizwa uko bihagaze kugeza ubu.
Aha basanga mu gihe amadini n’amatorero ari mu gihe k’iminsi mikuru Abakirisitu bitabira cyane ari benshi ariko habaho gahunda zindi za Leta mu gushaka icyateza imbere abaturage ugasanga bazitabiriye ari bake.
Perezida wa Komisiyo y’Igihugu y’Ubumwe n’Ubwiyunge Musenyeri Rucyahana John atangaza ko uruhare rw’abanyamadini muri gahunda y’ubumwe n’ubwiyunge ari abafatanyabikorwa ba NURC bakorana nayo cyane kandi abashimira umurimo ukomeye bakoze ariko kugeza n’uyu munsi bagihabwa inshingano zo gufata ingamba z’ibyo batarakora.
Rucyahana agira ati: “Nubwo hari abarenze umurongo bagatukana ariko hari n’ibyiza bamaze kugeraho kuko dufatanya, tugahanahana raporo z’ibyakozwe ariko amadini menshi yaduhaye imboni y’ubumwe n’ubwiyunge ku buryo ubu turimo kubaka uburyo buhoraho butugaragariza aho tubona badashyira imbaraga kugira ngo bazihashyire”.
Avuga ko mu isuzuma rikorwa, iyo uvura ibikomere n’ihungabana uvura sosiyete na bamwe mu bayobozi baba abari mu madini n’ahandi bayobora hirya no hino hari abayobora bakomeretse.
Abisobanura muri aya magambo: “Iyo ufatanya n’umuyobozi ukomeretse mu kuvura abandi muri sosiyete bakomeretse ni nk’uko wigisha inkomere kwihanganirana no kugira ngo zivurane. Kugira ngo u Rwanda rube ruvuye aho rwari ruri rukaba rugeze aho ruri ni uko Abanyarwanda bamaze kumva icyo bagambiriye n’uburemere bwabyo”.
Abagize komisiyo bongeye kwifuza kumenya uko uruhande rw’imitwe ya politiki ruhagaze kuri iyo ngingo basaba NURC gukomeza kuyegera cyane ngo irusheho gufasha Abanyarwanda mu bijyanye n’ubumwe n’ubwiyunge.
Musenyeri Rucyahana yerekanye ko imikoranire yayo na NURC iriho kuko n’umwaka ushize wa 2017 byabayeho mu bumwe n’ubwiyunge bafatanyiriza hamwe kwiga uko bashobora gushyira mu ngiro muri gahunda z’imitwe ya Politiki bahagarariye.
Agira ati: “Ibyo bibafasha kumenya icyo imitwe ya Politiki isangiye n’icyo ihuriyeho n’icyo idashobora gutatira muri za porogaramu zitandukanye bafite kandi igasobanukirwa ko hari ibyangombwa duhuriraho twese nk’Abanyarwanda birimo ubumwe bwacu kuko ari bwo tuvomamo imbaraga n’ikizere cyo gutera imbere nk’igihugu”.
Umunyamabanga Nshingwabikorwa wa NURC Ndayisaba Fidele, avuga ko bashyira imbere cyane mu gukorana na Sosiyete sivile ari ho haza n’Amadini n’Amatorero kuko bikora mu rugendo rw’ubumwe n’ubwiyunge kuko hari ibintu bikora ku mitima y’abantu utaharira inzego za Leta zitagirira n’ubushobozi ahubwo igaha ubushobozi izo nzego zibikora.
Ibipimo byihariye byagiye bifatwa bigaragaza ko ubumwe n’ubwiyunge bw’Abanyarwanda bwateye intambwe kuko bwavuye kuri 92,5% ubu bakaba buri kuri 95%.
Ibipimo by’ubumwe n’ubwiyunge bigaragazwa buri myaka 5, mu bipimo biheruka gushyirwa hanze icyaha kirebana n’ingengabitekerezo ya Jenoside ni cyo cyari kiganje ariko habayeho kugereranya umwaka wa 2016 ukagera mu 2017 icyo cyaha cyagabanutseho ku kigero cya 30%.